"Она юрти, отаси, келажакдаги режалари ва фаолиятини якунлаш ҳақида". Хабиб Нурмагомедов UFC 254 турнирдан аввал катта интервью берди / Olamsport.com\n22 окт 16:15\n"Она юрти, отаси, келажакдаги режалари ва фаолиятини якунлаш ҳақида". Хабиб Нурмагомедов UFC 254 турнирдан аввал катта интервью берди\nЕнгил вазн тоифасида UFC камари соҳиби Хабиб Нурмагомедов Жастин Гетжига қарши жангдан аввал катта интервью берди.\n- Она юртинг ҳақида гапириб бера оласанми?\n- Доғистон тоғли ва яйловли ҳудудларга бўлинади. Биз Кираволга кўчиб келганмиз ва бу ердан давлат бизга ер ажратган. Шунингдек, мени келиб чиқишим бўлган тоғли ҳудудлар ҳам бор. У ерда авлодларим 600 йилдан бери яшаб келишмоқда. Отам олий маълумотли бўлганлар, улар дастлаб колхоз раҳбари эдилар. Отам кўпчилик учун мураббий эди, мен учун эса мураббийдан ҳам устун инсон эди. Отам дастлаб болаларни мактаб залида машғулот олиб борардилар, кейинчалик эса машғулотлар мен туғилиб ўсган уйга кўчган. Биз 12 ёк и13 ёшимизда Махачкалага кўчиб келганимиз, лекин ҳали ҳам Кираволга кўп борамиз.\n- Отангиз нафақат спортда балки бутун жамиятнинг ривожи учун қаттиқ ҳаракат қилганлар. Отангизни ишларни қай даражада давом эттирмоқдасиз?\n- Биз уларни ишларини давом эттирмоқдамиз, менга бу ишларни давом эттириш ёқмоқда. Отам асос солган спорт мактабида ҳозир болалар жуда кўп, баъзида жой топиш ҳам масала бўлиб қолади. Ҳозир энг кучлиларни саралаб олмоқчимиз, кейин яна битта спорт саройини қурамиз. Чунки спорт билан шуғулланувчилар жуда кўп.\n- Нима деб ўйлайсан ҳозирги ёшлардан нечтаси чемпион бўлишга салоҳияти етади.\n- Кўпчиликда салоҳият етарли бўлади, лекин барча ҳам бу даражага чиқа олмайди. 70 та жангчидан 6-7 та чемпион чиқиши ҳам бу катта натижа бўлади. Чемпион бўлиш учун биринчи навбатда хоҳиш юқори бўлиши керак.Истак бўлганидан сўнг эса инсон аниқ режа ишлаб чиқиши ва у бу режа бўйича ишлаши керак.\n- Очилган зал АҚШдаги «АКА» билан бемалол тенглаша олади. Сенга бу қанчалик қулайлик туғдирмоқда.\n- Бундай имкониятлар эндигина пайдо бўлди, авваллари бу ерда машғулот учун деярли шароит бўлмаган. «АКА» эса умуман бошқа масала, у ерда барчаси профессионал даража. Кейин менга АҚШда шуғулланиш анча қулай, сабаби у ерда эътиборимни фақат машғулотларга қаратаман. Уйда эса оила, иш ва бошқа масалалар билан ҳам ишлашга тўғри келади.\n- Охирги бир икки йил ичида сени фаолиятинг чўққисига чиқди. Бироқ доим ҳам бундай бўлмаган. Уч йил аввал сен жиддий жароҳат олган эдинг, ўша вақтларда фаолиятингни якунлаш ҳақида ҳеч ўйлаганмисан?\n- Ўзинг айтиб ўтдинг, ҳозир пик даврим, лекин бу нарса абадий эмас. Ҳозир чемпионман, лекин мен ҳам камаримдан айриламан. Мен узоқ вақт давомида жароҳатлардан қутилиш билан ўтказдим. Рақибларим машғулот ўтказаётган вақтида мен жароҳатларимдан фориғ бўлишга ҳаракат қилардим. Лекин мен доим жароҳатларимдан сўнг янада кучли бўлиб қайтардим. Мутахассисларнинг ҳисоб-китобига кўра мен жароҳатдан қутилганимдан сўнг янада кучлироқ ва тажовузкор бўлиб қайтганман. Фаолиятимни якунлаш ҳақида фикрлар бўлган, бироқ доим машғулот қилганман ва бу орқали бу вазиятдан чиқиб кетган.\n- Отанг ҳақида кўп гапиргансан. Лекин биз биламиз сени уч нафар фарзандинг бор булар ҳақида эса гапиришни истамайсан. Бу эса яхши. Аммо сен қанчалик яхши отасан?\n- Ҳозирча болаларим кичкина ва шу сабабли қандай ота эканлигимни тўлиқ тушуниб етмадим. Бироқ мен қаттиқ қўл бўлишни истайман. Ҳозирги шароитимда болаларни нимадандир чегаралаб бўлмайди, лекин бари бир баъзи бир вазиятда уларни чегаралаш керак. Мени болаларим сингари бой отам бўлмаган. Лекин мен ҳам отамдек бўлишни истайман.\n- Хабиб Нурмагомедов деярли барча нарсаларга эришиб бўлди. Шуни инобатга олган ҳолда сен ўзингни янада кучли бўлишга ва янада кўпроқ ишлаш учун мотивация беришга қийналмайсанми?\n- Ҳар бир инсонинг жисмоний чегараси бўлади. Агар сен психологик ресурсларингдан жуда тез фойдаланиб бўлсанг, чегарага шунчалик тез етиб борасан. Мен ҳали ҳам рақибларга ва жангларга ташнаман. Ҳали ҳам энг кучлиларга қарши кураша олишимга ишонаман ва ҳали анча вақт энг зўр бўлиб юришимга ишонаман. Шунинг учун доим ҳаракат қиламан ва бу нарсаларни миямдан чиқариб ташламайман. Ҳар куни машғулот олиб бораман, ҳар куни ҳаракат қиламан. Мен ҳали вақтим келганини тушунмадим, агар шу кун келса, иккиланмасдан кетаман. Чунки таваккал қилишни истамайман.\n- Кўпчилик учун сени инглиз тильда бунчалик равон гапиришинг қизиқ. Хабиб қандай қилиб бу даражада бемалол гаплаша оладиган бўлдинг?\n- Бир куни бу соҳада мукаммал бўлиш учун фақат жанг қилишни билиш керак эмаслигини тушундим. Машҳур бўлиш учун гаплашишни ҳам яхши билишинг керак. Мен жароҳат олган вақтларимда ёлғиз бўлардим ва инглиз тилини ўргандим, гаплашдим. Асосийси хато қилишдан қўрқмадим ва гаплашишда давом этдим. Ҳозир ҳам тил борасида ўрганадиган нарсаларим жуда кўп. Мен ўрганишда давом этмоқдаман.\n— Сени анча камтар инсонлигини яхши биламиз. Лекин ёшлигингда нимадир олишни истаганмисан ва бу нарсани катта пул олганингдан сўнг амалга ошдими?\n- Билмадим. Мен автомобиль «жинниси» эмасман. Менга қолса верталёт сотиб олган бўлардим. Чунки ҳозирги жойимдан тоғли ҳудудга чиқишим учун тўрт соат керак бўлади, агар верталётда чиқсам бу 15 дақиқа вақт олади. Биз у ерда катта база қурмоқдамиз. У ерда бир вақтнинг ўзида 100 та спортчи шуғулланади. Очиғи ҳозир бу даражага чиқмадим. Лекин ҳозир бемалол қайсидир дўконга кириб, исталган нарсамни оламан, авваллари эса бу ишни қила олмасдим.\n— Сени кўпчилик юлдузлар билан расмга тушасан. Улар билан қай даражада дўстона алоқанг бор?\n- Роналду, Бензема ва Златан билан кўп гаплашиб турамиз. Менга футбол ёқади. Футбол бу биринчи рақамли спорт тури. Ёшлигимда футболчи бўлишни истаганман, лекин ўхшамади. Менга ММА ва UFC'га нисбатдан футбол кўпроқ ёқади. Футболни қанча кўрсам доим ёқади.Бироқ UFC'ни барча жангларини томоша қилмайман. Мен футбол ҳақида жуда кўп нарсани биламан.\n- Қайсидир машҳур инсон билан учрашишни истаган бўлардинг?\n- Муҳаммад Али билан. Тўғри менда бундай имконият бўлганди, бироқ у вақтда Алининг соғлигида муаммолар бор эди. Кейин эса учрашиш имкони бўлмади.\n- Жангга оз вақт қолганда ва октагонга кўтарилиш вақтингда ҳаёлингдан нималар ўтади? Қўрқув бўладими?\n- Чемпион қўрқмаслиги билан ҳам ажралиб туради. Уларда қўрқув бўлса, рақиблари у билан истаган ишини қилиши мумкин. Баъзи бир жангчилар доим муҳим жангларида мағлуб бўлишида, бунинг сабаби жангдан аввал қўрқиб мағлуб бўлишган бўлади. Айнан шу нарса билан мен бошқалардан ажралиб тураман.\n- Кўпчилик сени иккита жангдан сўнг фаолиятингни якунлашингни айтмоқда. Сен аниқ қарорга келиб бўлганмисан?\n- 2 та ёки 3 та жанг деган гап йўқ. Менда жангга бўлган ташналик бор экан, мен октагонга кўтарилишда давом этаман. Бу қанча вақт давом этишини аниқ эмас. Балки кейинги жангимдан сўнг ҳам кетишим мумкин. Авваллари отам билан маслаҳатлашиб қарор қабул қилардим, ҳозир эса битта ўзим барчасини ҳал қила оламан. Мен яқинларимни фикрига доим қулоқ соламан, лекин сўнгги нуқтани ўзим қўяман.\nХабиб: Барча Дастин, Конор ёки Чендлер ҳақида гапирмоқда, бироқ... 1\nХабиб Нурмагомедов: Сиз ҳаммани нарсани сотиб олишигиз мумкин, фақат... 0\nХабиб: Мени мусулмонлар учун ўрнак сифатида кўрсатишларини ёқтирмайман 0\n22 окт 17:56:38\nKhabib sen barchaga o’rnak bo”lib qolasan


Рус муҳандислари қуёшдан энергия йиғувчи черепицага патент олди » Ўзбекистон янгиликлари – Zamin.uz\nРоссиянинг «Инноватикс» компанияси қуёш панелли черепица ихтиросини патентлади. Бу ҳақда www.ntv.ru сайтига асосланиб Terabayt.uz сайти хабар берди. Ҳар бир черепица панели қуёшдан 8, 16, 29 ватт миқдорида қувват йиғади.\nМуҳандисларнинг таъкидлашларича, мазкур панеллар технологияси хорижникидан 3-4 баробар арзонроқ.\nБарчада қиш мавсумида, қор кўп ёғадиган Россияда қуёшдан энергия йиғувчи панел черепица қандай ишлайди, деган савол туғилиши табиий. Мутасаддилар бундай интерактив томларга қордан тозаловчи махсус тизим ўрнатилишини ҳам қўшимча қилди.\n17:15 Meizu қўшимча экранли смартфонни патентлади\n23:29 Snapchat ички ўрнатилган камерали қуёшдан сақловчи кўзойнакни тақдим қилди\n00:27 Apple компанияси саломатлик ҳақида маълумотларни йиғувчи Gliimpse стартапини сотиб олди\n16:00 Nike 1200 долларлик қуёшдан ҳимояловчи кўзойнакни намойиш этди


Аллоҳга шукрлар бўлсинки, Юртимиз – биз яшаб турган минтақа ер юзининг энг мўътадил минтақаларидандир. Қишу ёзи, куну туни меъёрида. Бу, албатта, ибодатлари кун ва ойга боғлиқ бўлган бандалар, яъни сизу биз мусулмонлар учун энг қулай шароитдир.\nОдоб - адабнинг кўплик кўринишидир. Расулуллоҳ соллаллоҳу алайҳ васаллам доимий тарзда қилмаган феъллари - одобдир. Одобни тарк қилиш билан, суннати завоидни тарк қилиш каби, гуноҳкор бўлинмайди ва итоб ҳам қилинмайди. Лекин уни қилиш - афзалдир.\nҚози бир йигитни масжидда зуҳд ҳақида гапираётганини эшитиб, шогирдларига: "Қани бу йигитни олдига бориб сўрайликчи? Агар бизга жавоб бера олса у билан бирга ўтирамиз", деди. Сўнгра улар масжидга кириб:


шанба, июн 25, 2016 маҳаллий вақт 08:17\nUzbekistan - Shukhrat Abbasov, prominent Uzbek film makerxUzbekistan - Shukhrat Abbasov, prominent Uzbek film maker\nСаксондан сакраган санъаткор Шухрат Аббосовга қўнғироқ қилиб таваллуд куни билан қутладик.Озодлик: Шуҳрат ака, сизни тингловчиларимиз номидан 80 ëшингиз билан муборакбод қиламиз. Ўзбек киносининг катта устози сифатида бугунгача борлигингиз учун раҳмат. Кайфиятлар қанақа? Қанақа ижодий ишлар билан шуғулланаяпсиз?- Михдай жоним. Ҳаммаси жойида. Худога минг шукур. Ҳамма мени яхши кўрар экан. Шуни билдим мен бугун. Ҳамма ҳурмат қилар экан. Миллионлаб одамлар. Шундан мен жуда хурсандман. Ватандошларимдан, ҳамма шаҳарлардан табрик келаяпти. Раҳматлар дейишаяпти қилган ишларимга. Мана Санъат институтида иккита тадбир бўлди. Талабаларим, кафедра аъзолари, профессор, доцентлар табриклашди. 26 январ куни Санъат институтида жуда катта тадбир бўлди. Шунақа одам тиқилиб кетди. Олқишлар, гуллару бошқа ҳамма нарса келди менга. Мен шундан жуда ҳам хурсандман. Филмлар қилишди. Мен тўғримда учта филм қилишди. Ана шундай ишлаб ëтибмиз. Ҳозир “Маҳаллада дув-дув гап” филмининг иккинчисини қиласизлар деб туришибди. Мана кетимдан жуда кўплари югуриб юришди. Ҳозир розилик бергандай бўлиб турибман. Энди жуда қийинда. "Оловли йўллар" фильми бугун Ўзбекистонда тақиқлаб қўйилган. Бош рол ижрочиси Дилором Қамбарова Америкадан бошпана олган.Озодлик: Сизнинг туғилган кунингиз ҳам ўзингизнинг филмингиздай ҳамма ëқда дув-дув гап бўлиб кетди. - (кулиб) Ҳа, шунақа бўлаяпти. Озодлик: “Маҳаллада дув-дув гап”, “Сен етим эмассан”, яна мана “Оловли йўллар” эпопеяси. Нечта серия эди бу?- 17 серия. Озодлик: Шунча ишларга қачон улгурдингиз?- Вой-вой-вой қанақа ишладим мен. Тер тўкдим. 10 йил ҳаëтимни бағишладим. Худога минг шукур мана шу кунларга етиб келдим. Мустақил республикамизда мана ажойиб даврни кечираяпмиз. Худога минг шукур. Ўқувчиларим кўп жуда.\nБетакрор актриса, бизнинг "Наоми Кэмпбелл" - Дилором Камбарова хакида, унинг хозирги хаёти хакида, болалик хотираларимиздан жой олган ва афсуски, энди куриш иложи булмаган "Оловли йуллар" фильми хакида хам ёзинглар, илтимос... Олдиндан рахмат :-)\nОбама: АҚШ британияликлар қарорини ҳурмат қилади\nЛондон мустақиллиги учун петиция бошланди\nРим папаси Арманистонга 3 кунлик сафарини бошлади\nШҲТ саммитида Тошкент декларацияси қабул қилинди\nҲиндистон ва Покистон ШҲТга 2017 йилда қабул қилинади\nШҲТ президентлари келди - Тошкент ички-ташқи чегарасини тўлиқ ёпди Аҳмадбой “пирамидаси” қандай қулатилмоқда: ЎзТВ Аҳмадбойни "фош қилди" Ўзбекистонда "молиявий пирамида қурган" Аҳмадбой офисини қора ниқоблилар босди Тошкент саммити: Эронни ШҲТга қабул қилиш бўйича якдиллик йўқ Қулатилган Аҳмадбой “пирамидаси”дан ким фойда кўрди?


18 январ 2021, Тошкент вақти: 15:58\nDaewoo ширкати Ўзбекистонда пахтани қайта ишловчи энг йирик ширкат ҳисобланади.\nЖанубий Кореянинг Daewoo International Corporation ширкати Сеулдаги қароргоҳи олдида 10 июль куни ўтказилган намойиш иштирокчилари Ўзбекистонда болалар ва катталар мажбурий меҳнатига қарши 230 мингга яқин имзо қўйилган мурожаатномани ширкат вакилларига топширди. Daewoo ширкати Ўзбекистонда пахтани қайта ишловчи энг йирик ширкат ҳисобланади.\nЎзбекистонда мажбурий меҳнатга қарши чиқаётган Cotton Campaign халқаро ҳаракати иштирокчилари тарқатган баёнотда айтилишича, мазкур тадбир Daewoo ширкатидан Ўзбекистон ҳукуматидан пахта сотиб олишни тўхтатиш талаби билан икки йилдан бери амалга оширилаётган кампаниянинг бир қисмидир.\nУшбу кампанияга жавобан Nike, H&M, Ikea, C&A, Jones Group ва Michael Kors каби ширкатлар Daewoo томонидан ишлаб чиқарилган маҳсулотларни сотиб олишдан бош тортгани қайд этилади баёнотда. Дунёнинг 130дан ортиқ йирик чакана савдо ширкати Ўзбекистонда болалар ва катталар мажбурий меҳнати эвазига етиштирилган пахтани сотиб олишга бойкот эълон қилган.\n“Биз Daewoo ширкатидан инсон ҳуқуқларини ҳурмат қилиш борасида олган мажбуриятларига амал қилишни ва мажбурий меҳнатдан фойда кўрмасликни талаб этгани бу ерга тўпландик”, дея таъкидлади Cotton Campaign ҳаракати ва Сеулдаги норозилик намойиши иштирокчиси бўлган Advocates for Public Interest Law (APIL) ташкилотининг раҳбари Жонг Чул Ким. “Daewoo Ўзбекистонда пахта етиштирилишида мажбурий меҳнат муаммоси борлигини тан олган бўлса-да, Ўзбекистонда пахта сотиб олмасликдан бош тортибгина қолмасдан, аксинча Ўзбекистон текстиль саноатига сармоя ётқизишни оширди”, деди кореялик фаол.\nЎзбекистон пахта етиштиришда болалар ва катталар мажбурий меҳнатидан фойдаланиши йиллардан бери халқаро ташкилотлар томонидан танқид қилиб келинади. Ўзбекистон ҳукумати муаммони ҳал этиш бўйича чора кўраётганини айтиб келса-да, амалда миллионлаб ўзбекистонлик пахта мавсумида далага мажбуран олиб чиқилаётгани кузатилади.\nDaewoo вакилларига 10 июль куни топширилган мурожаатнома остига 190 мамлакатдан 230 мингга яқин одам имзо қўйган.


Савдо-саноат палатасида Ўзбекистон Республикаси Президентининг Олий Мажлисга Мурожаатномаси мазмун моҳиятига бағишланган тарғибот тадбири ташкил этилди\n“Ҳар бир тадбиркор – ёшларга мададкор” ташаббусини амалга ошириш бўйича Тошкент вилоятининг Янгийул шахар ва Янгийул туман ҳомикликларида туман мутассадилари иштирокида учрашув бўлиб утди\nШайҳонтоҳур ва Чилонзор тумани холати ССП томонидан ўрганиш ишлари давом этмоқда\n"Ҳар бир тадбиркор-ёшларга мададкор", ўқув курслари давом этмоқда\nСавдо-саноат палатасида экспертлар кенгаши йиғилиши ўтказилади.\nССП Фарғона вилояти ҳудудий бошқармаси томонидан яна бир тадбиркорлик субъектининг ҳуқуқий манфаатлари тикланди.\n“ Automexanika Astana ” ва “ Futuroad Ехро Astana ” халқаро кўргазмаларига барча тадбиркорларни таклиф этамиз\nЎзбекистон Савдо-саноат палатаси раиси А.Икрамов Гужарат штати бош вазири В. Рупани билан учрашди.\nССП раҳбари Эрон Ислом Республикасининг элчисини қабул қилди\nЖамоатчилик экспертизаси ўтказилган норматив-ҳуқуқий ҳужжат лойиҳаси хақида.\n18-22 ноябрь кунлари Республика саноат ярмаркаси ва кооперация биржаси ўтказилади.\nССПда турк ишбилармон доиралари билан учрашув бўлиб ўтди\nЎзбекистон-Туркия бизнес-форуми ва икки мамлакат ишбилармон доиралари иштирокида "В2В" учрашувлари бўлиб ўтди.\n«Ўзбекистонда ишлаб чиқарилган» брендини дунёга танитиш» лойиҳаси асосида илмий-амалий конференция ўтказилади\n“Ўзэкспомарказ” Миллий кўргазмалар мажмуасида “Ўзбекистон матбуоти” V Миллий кўргазмаси ўтказилади


ИнтерФУТБОЛ :: Осиё футболи: Жамоа лақаби нимадан далолат?\nОсиё футболи: Жамоа лақаби нимадан далолат?\nКоронавирус пандемияси туфайли Осиё футболидаги мусобақаларнинг катта қисми ҳамон танаффусда. ОФК расмий сайти эса ушбу фурсатдан фойдаланиб, қитъадаги баъзи жамоалар тарихига назар ташлашга қарор қилди. Бу галги мақола конфедерацияга аъзо 6та клубнинг номи нимани англатиши хусусида.\nУшбу рўйхатдан «Пахтакор» ҳам ўрин олди. Биз Тошкент жамоаси номи нимани англатишини яхши биламиз. ОФК эса ўзбекчада бу атама «пахтакорчилар» маъносини билдиришини таъкидлаб, уни мухлислар ҳукмига шу тарзда ҳавола этди. Афтидан, конфедерациядагилар пойтахт клуби «шерлар», деб аталишидан бехабарга ўхшашади. Майли, бу мавзуни кейинга қолдирсакда, мазкур мақолада қайд этилган бошқа клублар номи ва лақаби билан боғлиқ маълумотларга назар солсак.\n«Санфречче Хиросима»(Япония) - «Санфрес»\nЯпония J-лигасининг 4 карра ғолиби ҳисобланган «Санфречче Хиросима»нинг ўзига яраша тарихи бор. Sanfrecce японча сан («уч») ҳамда итальянча frecce («найза») ибораларидан тузилган бўлиб, клуб номининг инглизча тўлиқ талқини - «Хиросиманинг уч найзаси». Сабаб? Тарихчиларнинг айтишларича, япониялик буюк феодал Моро Мотонари 3 нафар ўғлига «найзалар дарси»ни ўтаб, биттасини осонгина синдириш мумкинлиги, учтаси бирлашганда эса, унча-мунчага синмаслигини кўрсатиб, сабоқ берган экан. Қисса замирида ётган бирдамликка эришишга ундов бугунги кунгача япониялик талабалар учун дастуриламал ҳисобланади. «Санфречче Хиросима» логотипида 3та найза тасвирлангани сабаби ҳам шу.\n«Церера Негрос»(Филиппин) - Busmen\n2012 йили ташкил топган клуб Осиёнинг янги вакилларидан ҳисобланади, бироқ у Филиппиннинг ўзида катта муваффақиятларга эришиб улгурди - мамлакатда 3 марта чемпионликни нишонлади. Дастлаб Ceres La Salle номи остида саҳнага чиққан жамоа Филиппиндаги Vallacar Transit Inc транспорт компаниясига тегишлидир. Клуб кейинчалик Ceres Liner автобус тизими номи билан аталди. 2017 йили эса «Церера Негрос» энг тез ривожланаётган клубга айланди. Атамадаги иккинчи сўз Жануби-Шарқий Осиё мамлакатидаги ҳудуд номидир. Шу тариқа Филиппиннинг етакчи жамоаларидан бирига busmen («автобус») лақаби қўйилди, логотипида эса Vallacar Transit Inc белгиси бор.\n«Ньюкасл Жетс»(Австралия) - «Жетс»\nA-League иштирокчиларига одатда инглиз тили асосий мулоқот воситаси саналган бошқа мамлакатлардан ўрнак олган ҳолда, ном берилади: «Юнайтед», «Сити» ва «Уондерерс». Австралияда фақат битта «Жетс» бор. Янги Жанубий Уэльс (Сиднейдан тахминан 150 километр узоқликдаги шаҳар) шарафини ҳимоя қиладиган «Ньюкасл Жетс»га 2005-2006 йилларда асос солинган. Маҳаллий лиганинг бир қисмига айланган клубга «Жетс» лақаби қўйилишига у жойлашган шаҳарнинг АҚШ ҲҲК (ҳарбий ҳаво кучлари) базасига яқинлиги сабабдир. Жамоа логотипи ҳам ҳарбийларга хос тарзда безатилган - 3та самолёт сурати тасвирланган.\n«Бурирам Юнайтед»(Таиланд) - «Яшин Қалъалари»\n«Яшин қалъалари» тахаллуси чин маънода «Бурирам Юнайтед» клубининг провинициал ғурури, маданияти ва тарихидан дарак беради. Ушбу лақабнинг иккинчи бўғини Бурирам провинциясида жойлашган, 10-13-асрларда қурилган Паном Рунг билан боғлиқ. Умуман, ушбу ҳудуддаги қумли обидалар туфайли шаҳар «Тош қалъа» номини олган. «Яшин»га келсак, клуб 1970 йили провинция электр энергияси бошқармаси негизида ташкил топган. Шу сабабли жамоа логотипини 2та яшин белгиси безаб туради.\n«Ал-Араби» СК (Қатар) - «Орзулар жамоаси»\nЎтган асрнинг 80-90-йилларида нафақат мамлакат, балки қитъада ҳам етакчи жамоалардан бири ҳисобланган «Доха Ал-Араби» Клублар ўртасидаги Осиё чемпионати-95 (ҳозирги Осиё Чемпионлар Лигаси)да финалга чиққанди. Дохаликлар Қатар чемпионатида эса бутун 90-йилларда муносиб қатнашиб, 5 марта ғолибликни қўлга киритишган. Айнан ўша даврда маҳаллий журналистлар «Ал-Араби»ни «орзулар жамоаси» термини билан кўкларга кўтара бошлашган. Тўғри, «Ал-Араби» охирги йилларда грандлик мақомини «Ал-Садд», «Ал-Райян» ва «Дуҳайл» каби клубларга топшириб қўйди. Асосий рақиблар мухлислари эса шаҳардаги қўшни клубни «Даҳшат жамоаси», дея мазах қилишгача боришди. Шунга қарамай, «Ал-Араби» сўнгги 10 йилликда бир марта кумуш медалга сазовор бўлди, 2008 йили Шайх Жассим кубоги финалида «Ал-Райян»ни мағлубиятга учратди. Энг асосийси, «Ал-Араби» Қатар элитасига қайтиш ва яна «орзулар жамоаси»га айланиш умидини ҳали сўндирмаган.


КЕЛАЖАККА — ДАДИЛ ҚАДАМ — Марғилон ҳақиқати\nКЕЛАЖАККА — ДАДИЛ ҚАДАМ\nШаҳримиздаги 1-Тиббиёт коллежида битирувчи ёшларнинг байрам кечаси бўлиб ўтди.\nБайрам кечасини маънавий-маърифий ишлар бўйича директор ўринбосари З.Эргашева олиб борди. Сўзга чиққан коллеж директори С.Мамуров ва ўқув ишлари бўйича директор ўринбосари С.Гачадзе битирувчи ёшларни бугунги унутилмас кун билан қутлаб, келгусида олий ўқув юртларида ўқишларини давом эттиришларини ва иш жойларида олган билим ва кўникмаларини самарали қўллашга омад тиладилар.\nБайрам тадбирида Ўзбекистон Республикаси Президентининг «Yoshlar – kelajagimiz» Давлат дастури тўғрисида»ги қарорирининг мазмун-моҳияти кенг муҳокама қилиниб, бу тарихий ҳужжат ёшларнинг тадбиркорлиги, бизнесини йўлга қўйишда янги даврни бошлаб бериши ҳақида сўз юритдилар. Шунингдек, бўлажак тиббиёт ходимлари Гиппократ қасамёдини қабул қилдилар. Шундан сўнг фаол, жамоатчи, аълочи ўқувчиларга фахрий ёрлиқлар ва эсдалик совғалари топширилди.\nКоллежни “Ҳамширалик иши”, “Даволаш иши” ва “Фармация” йўналишлари бўйича 667 нафар ўқувчилар тамомладилар. Улардан 6 нафари “Имтиёзли диплом”га лойиқ топилдилар.\nБайрамда “Шифокор” ансамбли аъзолари ўзларининг дилрабо куй ва қўшиқлари, гўзал рақслари билан битирувчи ёшларни хушнуд қилдилар. Тадбир ўқувчилар хотирасида ёрқин из қолдирди.


Хаёл « Ўзбекистон Халқ Ҳаракати\n05 June 2018 - 8:00\nТелевизорни қўйсам Шавкат Миромонович сенат йиғилишида нутқ сўзлаётган экан. Хар доимгидек катта қизиқиш билан яхшилаб ўрнашиб олиб, бутун вужудим қулоққа айланиб нутқларини тингладим.\n«Тошкент шаҳрини айнан »Оқ Сарой« атрофида масжид йўқлигини ҳисобга олган холда, ҳозирда биринчи президентимиз, мени устозим, маҳрум Ислом Каримов музейини, “Оқ Сарой масжиди” сифатида фойдаланишга қарор қабул қилдим. Бундан асосий мақсад, бу ерда ўқилаётган Қуръонлар, қилинаётган ибодатлардан тушаётган савоблар устозимни руҳларига бориб туришини хоҳладим, масжидга имом қилиб, ҳаммамизга маълум ва машҳур…”\nНутқни шу жойигача эшитдим-у, телевизорни ўчиришни хам унутиб, дарҳол Тошкентга отландим.\nТошкентга кириб бордим-у, машинамни тўғри «Оқ Сарой» томонга ҳайдадим. “Оқ Сарой“га яқинлашар эканман, узоқдан қад ростлаган иккита баланд минора кўзга ташланиб турар эди. (Оқ саройга минора ўрнатишибди. “Ҳасти Имом“даги минорадан ҳам катта)\nКўзимда қувонч ёшлари билан масжидга яқинлашар эканман, ҳаёлим “покойникни” ҳайкалини нима қилишди экан”, деган ўй ҳаёлимни ўғирлаган эди. Қай кўз билан қарайки ҳайкал ўрнида катта баннерга биринчи президентимизни ўлишларидан бироз аввалги «БУ КУННИ КИМ ОРЗУ ҚИЛГАН ЭДИ? ХАЛҚИМИЗ…» сўзлари ёзиб қўйилган эди.\nХурсанд бўлдим. «Шогирдинг бўлса шундай бўлсада, ўлиб кетганингдан кейин хам сени эсидан чиқармаса», деб хурсанд бўлиб масжид ичкарисига қараб юрдим. Киришим билан Аср намозига азон чақирилди. Асрни жамоат билан бирга ўқидик. Кейин шу ердан ўтганларни руҳига Қуръон тиловати ўқилди. “Инна аътойнакал кавсар, фасолли ли Роббика ванҳар, инна шанияка ҲУВАЛ АБТАР” жуда қисқа сура ўқилдику, лекин жуда замон ва маконга роса мосидан бўлди, СУБХАНОЛЛОХ. Чиндан ҳам Росулуллоҳни ёмон кўрганни, у кишига ва динга хиёнат қилганни думи қирқилгани ва ортидан зурриёти қолмаганлигини кўрдик.\nТиловатдан кейин имом дуога қўл очди. Овози жуда таниш, жамоат катталиги учун кимлигини кўришни иложиси йўқ. КИМ ЭКАН-А?\n“Биродарлар шукр қилишимиз керак. Шу тинчлигимизга, мусаффо осмонимизга марҳум юртбошимизни руҳларига атаб дуолар қилишимиз керак, ло ховло………” ваайй мл…, бирданига ток ургандек бўлди. Танидим. Комада эмасмиди? Ёки туш кўряпманми? Ўрнимдан туриб қарадим, таний олмадим. Лекин овоз ўша, ёмонга ўлим йўқ деган гап тўғри экан-да…\nНамозни адо қилиб бўлиб “келдим-келдим, бир-йўла «Оқ саройни» орқа томонини хам айланиб кетай, шу билан яна қачон Тошкентга келаман”, деб орқа ҳовлига чиқдим. Орқа томонда жуда катта, дарахтлари жуда кўп, шинам, салқин боғ бор экан. Боғ тўла ёш болалар югуриб, ўйнаб юришибди. Яқиндагина бинони олд томонида савлат тўкиб турган биринчи президентимизни ҳайкалларини юзини ерга қаратиб ётқизиб қўйишибди. Ахир бу жуда «ноинсофлик-ку?!», кўриб раҳмим келди. Бу ҳолатни сабабини билиш учун боғ қоровулини ахтариб топдим. Қоровул яхши бир мусулмон йигит экан. Қўлида катта бир қоп. Қоп тўла телевизорда реклама қилаётган «ЛАЛАКУ» деган памперс. Боғдаги 6 ёшдан 18 ёшгача бўлган болаларни қувлаб юрибди. «Мана бундан биттадан кийиб ол, падар лаънатлар, бекорга, пули керак эмас» деб. Зўрға тўхтатдим.\n“Эй биродар, нима гап, нимага биринчи президентимизни ҳайкалларини тик қилиб қўймадинглар? Нимага ҳеч йўқ муборак юзларини осмонга қаратиб қўймасдан юз тубан қилиб ётқизиб қўйдиларинг? Бу ғирт нонкўрлик-ку? шунга лойиқмиди бизни президентимиз”, деб саволга тутдим.\nУ киши, яъни қоровул: “Давлат ходимлари келиб, ҳайкални олд томондан орқага олиб ўтиб, шу ерга қўйишди-ю, индамай кетишди. «Ҳеч бўлмаса тикка қилиб кетинглар» десак, “унинг учун транспорт керак, транспортга давлат томонидан пул ажратилмади, юқоридан «бекорчи нарсаларга пул сарфламанглар», деган буйруқ бўлган эмиш, кейин қолаверса мамлакатни йиқитган одам, йиқилиб ётишга лойиқ”, деб устимиздан кулиб кетиб юборишди. “Ҳаммасини қамаш керак, ўша пайтда қўллаганларни ҳам ҳаммасини қамаш керак (c)” (мана шу гаплар ҳам жуда таниш эшитилди. Памперс, бу гаплар, лалаку… Бир нималарни ёдга солди. Эслай олмадим).\nУлар қўйиб кетганда юртбошимни муборак юзлари мусаффо осмонимизга қараган эди. Бебош болалар юзларига кичиги қолиб, каттасигача қилиб юборишибди (Масжидлар нимага болалар қайтарилаётганини сабабини ҳайкалга қараб англадим). Кейин Имом домламиз инсонни юзи азиз, юзларини ерга қаратиб қўяйлик дейишди, икковимиз роса ҳаракат қилдик. Кучимиз етмади. Кейин имом домламизга давлат томонидан совға қилинган эшаклари бор эди. Шу эшакка боғлаб тортиб бир бало қилиб юзларини ерга қаратдик. Энди бу беадаблар бошларидан… бечора юртбошим «Маррани кенг олинглар, болаларим», деган эдилар. Шунга муносибмидилар”, деб ҳўнграб йиғллаб юборди бечора.\n– Эшак қани? эшак кўринмайдику масжидда, десам у киши:\n– Э-э, нимасини айтасиз. Эшак бир чиройли оғиримизни енгил қилиб юрганди. Нима бўлдию, шу овқатини кучайтирвордик, шекилли. Боғга айлангани келган сал чиройли жувонни кўрса, тепа тишини кўрсатиб, турган жойида жуфт оёқ сакраб, ҳанграйдиган одат чиқариб олди. У қилиқларига чидадик.\nОхирги марта бир аёл эшагимиз устидан шикоят қилиб келди. Ана ундан кейин Домла жуда безор бўлиб, ҳайдаб юбордилар. Бечора кетгиси келмай, роса шу атрофда юрди. Айниқса кираверишдаги камерага қараб роса ҳангради “домлажон, ёлғон, ахир у ёлғон-ку, ахир мен…” деб роса ялинди-да. Лекин домла кечирмадилар, кейин араз қилди, шекилли, китобларини юклаб кетиб юборди. Шу кетганича йўқ. Қаерда бўлса хам тинч бўлсин-да.”\nҚоровулни гапларини эшитиб бўлиб, ҳайкал томонга қараб юрдим. Шу ишлар билан бўлиб, шом вақти кирганини хам сезмай қолибман. Шу тобда кичкинаси қистаб, чидай олмай қолдим. Кўзим аланг-жаланг, хилват жой излайман. Ҳамма жой ёп-ёруғ. Энг хилват, қоронғу жой ҳайкал обориб ташланган жой экан. Секин бориб ҳайкални бош томонига ўтиб, энди ишни бажараман деб турсам, Имом бақириб қолди “ҳой ватангадо, энди болалар қолиб, сенлар хам бундай ишларни қилябсанми? Навоийни ўқимаган ифлос” – деб туриб, менга отиш учун ердан тошни олди. Отаман деб қўлини кўтарди-ю, ТИМ… ТИМ… деб, чап кўкрагини ушлаб ерга йиқилди. Мана энди билдим нимага комага тушганини. (Ҳаммаларинг соатни орқасидан деб юрибсизлар.)\n«Тезроқ бу ердан суриш керак», деб энди қочмоқчи бўлиб турсам… ўғлим «дада, туринг, саҳарлик қилиб олинг», деб хаёлни тўзғитиб юборди.\nХаёл хам шунақа узоқ ва ёқимли буладими-а?\nИлтимос, мени маломат қилманглар, хаёл суришга ҳақим бордир?\nП.С: Лекин «Оқ сарой»ни ўрни ҳақиқатда хам роса масжид боп жой.\nДуо қилиб туринглар…


«Ўзнефтмаҳсулот»нинг олди-қочди жавобини очиқчасига таҳлил қиламиз | Мулоҳаза қила оладиганлар учун.\n«Ўзнефтмаҳсулот»нинг олди-қочди жавобини очиқчасига таҳлил қиламиз\nОктябрь 22, 2016 от mulohaza в Мақолалар // 1 Комментарий\nмурожаатига қарши мурожаат.\nМурожаат бундай бўлади.\nИчки ОАВларимиз орқали жуда оз миқдорда таҳлилий мақолаларни қўйиб борилмоқда. Барчаси мутахассис хулосаси. Аммо бизнинг ўз хулосаларимиз ҳам бор. Бу биз учун муҳим. («Хулоса ўзингиздан» деб тугалланадиган кўрсатувларимизга эҳтиёж юқори.)\nҲар йилги октябр-ноябр ойларидаги сохта бензин тақчиллиги биз учун янгилик бўлмай қолди. Ҳар йил шу тақчилликдан сўнг бензин нархи кўтарилади. Монополиячи ташкилотларнинг нуфузи баландлигиданми улар томонидан белгиланган нархга ҳатто Монополияга қарши кураш қўмитаси ҳам эътироз билдирмайди. Фақат мен эътироз билдираман, шунинг учун ҳам мен ёмонман.\n«Ўзнефтмаҳсулот» акциядорлик компанияси сўнгги кунларда Тошкент шаҳрида автомобилларга ёнилғи қуйиш шохобчаларида навбатлар кузатилаётгани юзасидан мурожаат билан чиқди, — дейилади мазкур хабарда.\nБу мурожаатни таҳлил қиламиз, энди. Вилоятлардаги автомобиллар учун ёнилғи тақчиллиги одатий ҳолга айландими? Нима сабабдан вилоятларга мендан бошқа ҳеч ким эътибор қилмаяпти? Қани масъул шахслар? Хусусан, Навоий вилоятига автомобиль ёнилғисини узлуксиз етказиб бериш қачондан (аниқ вақт керак) йўлга қўйилади?\n(Энди «Ўзнефтмаҳсулот»нинг баҳоналарини кўриб чиқамиз)\n…шаҳримизга вилоятлардан қатнаётган кўпчилик автомобиллар эгалари чайқовчилик ниятида турли йўллар билан керагидан ортиқча миқдорда автобензин олиб чиқиб кетишмоқда…\n…аҳоли орасида АЁҚШларда автобензин камайиб кетиши ҳақидаги хабарнинг тарқатилаётгани кўрсатилган…\n…айрим автомобиль эгалари ўз уйлари ёки гаражларида автобензинни захира қилиб қўйишга киришишган…\n…автомобиллар сонининг йилдан-йилга кўпайиб бораётганлиги кўрсатилади…\n1. Биринчи асосий сабаб, яъни асосий айбдор қилиб кўрсатилганлар вилоятлик чайқовчилар экан. Яъни бунга истеъмолчилар айбдор, дейилмоқда мурожаатда. Буни қарангки, университетда бизга иқтисод соҳаси профессорлари «Мижоз доимо ҳақ», деб ўргатган. Шундай экан «Ўзнефтмаҳсулот» акциядорлик компаниясида раҳбар ходимларни қайта аттестациядан ўтказиш керакка ўхшайди.\nЭътиборимни торган яна бир муҳим жумла –“…шаҳримизга вилоятлардан қатнаётган кўпчилик автомобиллар эгалари чайқовчилик ниятида…” Энди давлат рақами 01 бўлмаган машиналар учун ёнилғи қуйиш шохобчалари томонидан лимит белгилаймизми? Ёки вилоятлик меҳмонлар АЁҚШга келса, уларга айбдор сифатида ёвқараш қилиш керакми?\nВилоятлик чайқовчи шофёрлар ўз вилоятига ёнилғи олиб кетишини биламиз. Улар шу бензинни халққа сотади. Буни ҳам биламиз. Нима сабабдан Халқ ёнилғини АЁҚШдан эмас, чайқовчидан қиммат нархда сотиб олади? Бунинг устига таркибига сув қўшилган бензинни? Бундан келиб чиқадики, вилоятларда АЁҚШлар барқарор ишламайди.\nАЁҚШда бензин бўлмаса, истеъмолчи бензинни кимдан олади? Қиммат нархда чайқовчидан олади. Буни кўрган АЁҚШ эгалари арзон нархда бензин сотгиси келадими? Улар ҳам бензинни қора бозорга чиқаради. Қарабсизки, ноқонуний тадбиркорлик авжида! Табиийки Тошкентга тез-тез қатнайдиган шофёрлар ҳам бу қора бозорга ўз «ҳисса»ларини қўшадилар. Менда савол туғилади: қонуний бозорни яксон қилган қорабозорни ким тартибга соляпти?\n«Ўзнефтмаҳсулот» фақат Тошкентга ёнилғи етказиб беришга ихтисослашганми? Нега вилоятлардаги ёнилғи тақчиллиги ҳақида эслаб ҳам ўтирмади? Ҳурматимиз шу ергачамиди? Масъул ходимлар аввало узр сўраб муаммога кенгроқ ёндашишлари лозим! Ёки Ўзбекистон фақат Тошкент шаҳридан иборат деб ўйлайдиларми?\n2. Миш-мишлар тарқалиши октябр-ноябр ойларидаги ёнилғи нархининг оширилишига ҳам сабабчи бўляптими? Бу миш-мишлардан ким фойда кўришига қараб, миш-миш муаллифлари кимлини тахмин қилса бўлади, фикримча.\n3. Миш-миш бўлса, захира ҳам бўлади. Бир сабабни 2 марта келтиришга ҳожат йўқ, таҳлилга арзимайди.\n4. Автомобиллар сони йилдан йилга ортиб бормоқда, аммо тепасига “Метан”, “Пропан” деб ёзиб қўйилган шохобчалар ҳам ортяптику! Ўзбекистонда газлаштирилган ва газлаштирилмаган автомобиллар сони ва умумий миқдорга нисбатан улушини ким аниқлаб бера олади менга? Боз устига биз замон билан ҳамнафас яшашни даъво қилаётган эканмиз, нега йилнинг шу вақтларида ҳар йилги сценарий қайтарилаверади? «Ўзнефтмаҳсулот» эса мурожаатдан нарига ўтгани сезилмайди ва барибир нархлар сунъий оширилади?\nДоим шундай. Муаммони бартараф этишга аниқ режа топилмаса, “боллада айб йўқ”, деб айбни ё гунг-кар кишига ёки бўлмаса вафот этган одамга юклаймиз…\nЮқоридаги барча муаммоларнинг бош сабаби — мутасаддиларимиз жамоатчилик назорати тўғрисидаги қонунга амал қилмаётганликларида. Марҳамат қилиб, қонунга мувофиқ бизга ҳисоб беришсин!\nЭркин фикрлар блогидан олинди\nМақола 1 033 марта ўқилган\t1 Комментарий для «Ўзнефтмаҳсулот»нинг олди-қочди жавобини очиқчасига таҳлил қиламиз\nОктябрь 22, 2016 в 12:47 пп //\nОтветить\tMuallif Sizga kotta rahmat. Juda ogriqli masalani kutaribsiz. Bu masala hal bulmasa insonlarni noroziligi ham ortib bkraveradi. Har qanday yuvosh… Ham bir kun dod deydi. Shunga sabab bulmaylik mutasaddilar…


Қизингиз келажакда она бўлади. Буни унутманг!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қизингиз келажакда она бўлади. Буни унутманг!\t16:42, 30 ноябрь 2016\tЖажжи қизалоғингизни кузатганмисиз? У қўғирчоғини овқатлантиради, ўз тилида алла айтиб ухлатади, «тагини ҳўл қилиб қўйса», койийди… Бу шунчаки ўйин эмас. Қизалоқ ҳали ўзи ҳам англамаган ҳолда муҳим ҳаётий «роли» — оналикка тайёргарлик кўради. Бу бўлажак она тарбияси эса жуда муҳим. Шифокорларнинг таъкидлашича, аёл репродуктив саломатлиги 80 фоиз бўлажак она болалигида қайси касалликлар билан оғриган ва қандай даволанганига боғлиқ. Шунинг учун ҳам гинеколог қабулига илк бор борганингизда болалигингизда қайси касалликларга чалинганингизни албатта сўрайди. Хўш, қиз фарзанд ўстираётган оналар нималарга аҳамиятли бўлишлари керак?\nХонадонингизда қизалоқ вояга етаяпти. Унинг илк қадамлари, дастлабки сўзларидан завқланасиз, қўғирчоқлар олиб берасиз, «она-бола» ўйини ўйнайсиз. Бир неча йил ўтиб, ўша қизалоғингиз ҳақиқийсига она бўлишни истайди. Фақат афсуски, ҳаётда бу ҳаммага ҳам бирдек насиб этавермайди… Акушер-гинекологларнинг таъкидлашича, бепуштлик дардининг боши, аёл репродуктив саломатлигининг аксарият муаммолари айнан болаликка бориб тақалади. Шу боис қиз фарзанд ўстираётган ҳар бир она қизалоғининг саломатлигига жиддий эътиборда бўлиши жуда муҳим.\nОналар ён дафтарига\nҲайз бошланишидан бир йил олдин қизалоқнинг бўйи бирдан (10-12 ойда 8 сантиметргача) ўсиши кузатилади. Лекин вазнига бирдан вазн қўшилишига ҳушёр бўлиш керак. Агар қизалоқ бу даврда ўта семирса, бели, қорнида «растяжка»лар пайдо бўлса, бу бепуштликнинг энг кенг тарқалган сабабларидан бири — тухумдонлар поликистози синдроми аломати ҳисобланади. Аксарият қизларда 12-13 ёшда бош териси ва сочлари баттар ёғланади, юзида ҳуснбузарлар тошади, юзи, оёқлари, қорнида туклар пайдо бўлади. Буларнинг барчаси косметик эмас, тиббий муаммолар. Қизингизнинг ҳайз оғриқли бўлаётгани ҳақидаги шикоятларига ҳам эътиборсиз қараманг. Баъзида пубертат даврда қизларда бачадондан қон кетиши юзага келади. Бу 98 фоиз ҳолатда стрессни келтириб чиқаради. Болалар гинекологига ўз вақтида мурожаат қилиш қизингизнинг келажакдаги репродуктив саломатлигини сақлашга ёрдам беради.\nБолалар гинекологига қачон мурожаат қилиш керак?\nҚизингизнинг ташқи жинсий аъзолари тузилиши борасида хавотирингиз бўлса;\nиккиламчи жинсий белгилар жуда эрта (8 ёшгача) ёки жуда кеч (13 ёшда) пайдо бўлса;\n14-15 ёшда ҳам ҳайзнинг йўқлиги;\nҳайз цикли номунтазам (оралиғи 1-2 ойдан кўп), ҳайз 7 кундан кўп давом этса, оғриқли бўлса;\nқориннинг пастки соҳасида оғриқ, қичишиш, ўзгача ажралмалар кузатилса;\nсемизлик ёки вазн камлиги, терида «растяжка»лар, ҳаддан ортиқ туклилик, ҳуснбузарлар кузатилса;\n«Қизим, докторга борамиз»\nҚизалоқни бунга руҳан қандай тайёрлаш керак?\nҚизингиз учун руҳий сокинлик муҳитини яратинг. Уни шифокор қабулига бориш табиий, оддий ҳол эканига ишонтиринг.\nНима бўлганда ҳам хавотирингизни билдирманг. Шифокор ҳеч қандай зиён еказмаслигига ишонтиринг. Унутманг, она ўзини қанчалар сокин, хотиржам тутса, бола ҳам ўзини бехавотир сезади.\nОддий, бироқ муҳим қоидалар\nШифокорлар қизлар жинсий гигиенасига эътиборли бўлиш катта ёшли аёллар жинсий гигиенасидан ҳам муҳимлигини таъкидлашади. Чунки қизлар жинсий тизими инфекция ва яллиғланишларга чалинувчан бўлади. Шу боис оналарга қизалоғининг саломатлиги учун бир қанча оддий қоидаларни эслатиб ўтамиз:\nБоланинг шахсий гигиена воситалари (совуни, сочиғи…) бўлишини таъминланг. Сочиқни тез-тез алмаштириб туринг.\nЧойшабларини мунтазам алмаштириб туринг.\nҲар куни болага тоза, икки томонидан дазмолланган ич кийим кийдиринг.\nСинтетик кийимлардан қочинг. Боланинг кийимлари имкон қадар 100 % пахта матодан бўлсин.\nҚизингизга кичиклигидан қўлларини яхшилаб ювишни (айниқса овқатланишдан олдин) ўргатинг.\nҚизалоғингизни кичиклигида чўмилтираётиб, сув боланинг думба соҳасидан жинсий аъзоларига оқиши мумкин эмас, инфекция юқиши мумкин.\nБолалар кийимларини алоҳида ювинг. Сочиқ ва ички кийимларига албатта иссиқ дазмол босинг.\nЯллиғланиш, кучли қизариш ва шишни сезсангиз, сабабини (бу инфекциями, аллергиями, витамин етишмаслигими ёки гижжа) билиш учун болалар гинекологига мурожаат қилинг.\nҚизингизга узоқ вақт пешобини тутиб туришнинг оқибати яхши эмаслигини тушунтиринг. Бу жинсий тизим ривожланишида турли ортда қолишларга сабаб бўлишини айтинг.\nҚизингиз 10-11 ёшга етганида ҳайз бошланиши, бу нима экани ҳақида билдиринг. Акс ҳолда ҳайз келганида у қўрқиб кетиши, нима қилишни билмай қолиши мумкин.\nҲайз даврида эса прокладкани бир кунда 2-3 марта алмаштириш кераклигини тушунтиринг.\nХуллас, азиз оналар, қизалоғингиз — бўлажак она саломатлигига ҳамиша эътиборли бўлинг! Токи келажак авлодлар соғлом бўлсин!\nМуборак ПИРИМҚУЛОВА, олий тоифали шифокор-гинеколог,\nБахт калити қаерда? Ёхуд бахти очилмаётган қизлар таснифи\tЁши орасида катта тавофут бўлган машҳур жуфтликлар\tЗарина Низомиддинова отаси билан ижро этган биринчи ва ягона роли ҳақида сўзлаб берди\t«Эрим мени алдади, энди унга ишонолмаяпман»\tЧиққан қиз чиғириқдан ташқарими? Ота-оналарнинг оилавий зиддиятларга аралашуви ҳақида\tУч ёшли бола онасини ёқиб юборди\tОтправить


Юртимизга баҳор келди. Она замин узра кўклам насими эса бошлади. Қаҳратон совуқда мудроқ ётган дов-дарахт уйғониб, бугун куртак ёзди. Қуёшнинг қайноқ тафтини соғинган майсалар кўзни қувнатиб, кўкка бўй чўзди. Нозик новдаларга гул битди, қийғос гуллаган боғлар капалак ва болариларга ошён бўлди. Бутун борлиқда уйғониш, янгиланиш, яшариш манзаралари...\nЮртимиз бу гал ҳам тинч ва осойишта, халқимиз сиҳат-саломат ва бардам, салмоқли ютуқлари, мўл-кўл орзулари, эзгу тилаклари билан Наврўз шодиёналарига қадам қўймоқда. Осмонимиз мусаффо. Бир дунё орзулар билан эртани кутиб, келажакка ишонч билан тўю-томошалар қилиш, янги уй-жойлар солиш, Ватан тараққиётига муносиб ҳисса қўшиш ниятида яшаётган халқимиз “Хуш келибсан ўлкамизга, Наврўзи олам, қадаминг қутлуғ бўлсин! Юртимиздаги тинчлик-омонликка кўз тегмасин!” деб қутлуғ айёмга пешвоз чиқмоқда.\nХалқимиз азалдан тўй ва шодиёналарни алоҳида тараддуд билан қарши олади. Президентимиз Шавкат Мирзиёевнинг жорий йил 23 февралда “2018 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарори қабул қилинган кундан бошлаб маҳаллаларда, шаҳар ва қишлоқларда ҳашарлар, кенг кўламдаги ободонлаштириш ва кўкаламзорлаштириш ишлари ташкил этилди.\nНаврўзнинг руҳи ва фалсафасида ўз аксини топган меҳр-мурувват, аҳиллик ва тотувлик, ёши улуғ инсонлар, табаррук отахон ва онахонларни ҳар томонлама эъзозлаш, кўмакка муҳтож инсонларнинг ҳолидан хабар олиш билан боғлиқ хайрия тадбирлари ўтказилди.\n21 март эрта тонгдан карнай-сурнай ва ноғоралар садоси таралиб, юртимизда Наврўз сайли бошланганидан дарак берди.\nТошкент шаҳридаги асосий байрам тадбирлари “Ўзэкспомарказ” мажмуида бўлиб ўтди. Карнай-сурнай садолари халқни сайилга чорлади.\nТурфа ранг байроқчалар ҳилпирайди, ранго-ранг шарлар майин эпкинларда тебранади. Наврўз тантаналари ўтадиган асосий саҳна байрамона безатилган. Бу ерга ҳукумат аъзолари, депутатлар ва сенаторлар, фан, маданият, санъат, спорт намояндалари, ишлаб чиқариш илғорлари, тадбиркорлар, табаррук отахону онахонлар, турли соҳаларда баракали меҳнат қилаётган юртдошларимиз, мамлакатимизда фаолият кўрсатаётган хорижий давлатлар элчихоналари ва халқаро ташкилотлар ваколатхоналари вакиллари ташриф буюрган.\nПрезидентимиз дастлаб байрам сайлида иштирок этаётган дипломатик корпус вакиллари, фахрий меҳмонлар билан кўришиб, уларни муборакбод этди.\nАсрлар давомида Наврўз кунлари халқимиз ёппасига қир-адирларга, кўча ва хиёбонларга, гузар ва сайилгоҳларга сайилга чиққан. Бахшилар айтишуви, лапарлар, ҳазил-мутойиба, қўшиқлар, халқ термалари, аскиячилар пайрови янграган. Улоқ-кўпкари, пойга, кураш, мерганлик каби миллий ўйинлар ўтказилган. Дорбозлар, масхарабозлар, қўғирчоқбозлар, полвонларнинг томошалари бўлиб ўтган.\nЮртимизда бу йилги Наврўз байрами ўзгача нишонланмоқда. “Ўзэкспомарказ” мажмуида кенг сайил сифатида ўтган байрам дастурида Қорақалпоғистон Республикаси, вилоятлар ва Тошкент шаҳридан келган вакиллар ўз ҳудуди тарихи, маданияти, урф-одат ва анъаналарини акс эттирган чиқишлар, тансиқ таомлар ва ҳунармандлик маҳсулотларини намойиш этди. Устаю ҳунармандлар, ганчкорлар, каштадўзу чеварларнинг рангин либослари, дўмбира, доира каби халқ чолғу асбоблари, миллий буюмлар барчада катта қизиқиш уйғотди.\nРанг-баранг ашула ва рақс, турли бадиий жамоаларнинг чиқишлари, уюштирилаётган халқ ўйинлари, куйланаётган қўшиқ, лапар ва ижро этилаётган рақсларда қадимий байрамимизнинг хилма-хил ноёб қирралари ўз аксини топди.\nДавлатимиз раҳбари ҳар бир ҳудуд учун ажратилган майдонга бориб, уларнинг концерт дастурларини томоша қилди. Ҳудудлардан ташриф буюрган нуроний отахону онахонлар билан суҳбатлашиб, уларни байрам билан табриклади. Қўллар дуога очилди.\nЙигитлар чиллак, зувиллатар ўйнайди, кураш тушиб беллашади. Қоқигулдан бошига чамбараклар тақиб олган қизлар қошларига ўсма тортишади. Дорбозга қараган одамнинг кўзи қамашади. “Беш тош”, “Мак-мак” ва ”Оқ теракми, кўк терак?” ўйинлари, полвонлик, гимнастика, акробатика, масхарабозлик, қизиқчилик каби намойишлар Наврўз сайли қатнашчиларини хушнуд этади. Дошқозонларда қайнаган сумалак ифори оламни тутади. Сочларига жамалак таққан қизлар шўх-шодон рақсга тушади. Онахонлар тандирдан қайноқ нонларни узиб, меҳмонларга улашади.\nЛапарлар, қўшиқлар, халқ термалари, аскиячилар пайрови қизиди. Фольклор жамоаларининг куй-қўшиқлари қушлар чуғурига, кўркам фавворанинг жилдирашига уйғунлашиб кетди.\nХалқимиз Наврўзни ўзгача бир соғинч, интиқлик билан кутади. Бу гал ҳам шундай фусункор дамларда еру кўк бағрида рўй бераётган ўзгаришларни қалбидан ўтказаётган ҳамюртларимиз дилларида қувонч, ана шу ёруғ кунларга, гўзал ҳаётнинг бебаҳо неъматларига эсон-омон етганимиз, осмонимиз мусаффолиги учун шукроналик туйғулари туғён ураётир.\nЮртимиз бўйлаб олиб борилаётган кенг кўламдаги ислоҳотлар руҳи одамлар қалбига кўчиб, ватандошларимиз бунёдкорлик, ободлик сари интилмоқда. Ўтган йили 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Халқ билан мулоқот ва инсон манфаатлари йили”да амалга оширишга оид Давлат дастури доирасида кенг кўламли ишлар амалга оширилди. Президентимиз Шавкат Мирзиёев ташаббуси билан барча даражадаги раҳбарлар халқ ичига кириб, уларнинг дарду ташвишлари билан қизиқди, муаммоларга биргаликда ечим топилди. “Инсон манфаатлари ҳамма нарсадан улуғ” деган ғоя ҳаммамиз учун шиорга айланди.\nҲаракатлар стратегияси ижроси доирасида 2017 йилда 20 дан ортиқ қонун ва 700 дан зиёд қонуности ҳужжатлари қабул қилинди. Ўзбекистон Республикаси Президентининг Виртуал қабулхонаси, жойларда Халқ қабулхоналари ташкил этилди.\nЎзбекистон Республикаси Президенти томонидан биринчи марта мамлакатимиз парламенти – Олий Мажлисга Мурожаатнома тақдим этилди.\nЎтган йили юртимизда яшаб келаётган, лекин фуқаролиги бўлмаган 1100 дан ортиқ шахсга Ўзбекистон фуқаролиги берилди.\nШу билан бирга, мамлакатимиз тарихида биринчи марта 2700 нафар маҳкумни афв этиш тўғрисидаги Президент Фармони имзоланди. Бу ҳам инсонпарварликнинг юксак намунаси бўлди.\nҚисқа муддатда 161 та йирик саноат объекти ишга туширилди. Тошкент иссиқлик электр станциясида буғ-газ қурилмаси барпо этилди. Навоий иссиқлик электр станциясида иккинчи буғ-газ қурилмаси, Қизилқум бағридаги Авминзо-Амантой олтин конлари негизида гидрометаллургия заводи қуриш бўйича ишлар давом этмоқда. Қандим газни қайта ишлаш комплекси ишга туширилиши ҳисобидан 2018 йилда қўшимча равишда 4 миллиард 100 миллион куб метр табиий газни қайта ишлаш, 67 минг тоннадан зиёд конденсат, 106 минг тоннадан ортиқ олтингугурт ишлаб чиқариш имкони яратилди.\nОлмалиқ кон-металлургия комбинати “Ёшлик – 1”, “Ёшлик – 2” конларини ўзлаштиришга киришди. Сардоба, Марказий Фарғона ва Тўпаланг сув омборларини қуриш бўйича ишлар жадал олиб борилмоқда. Фарғона – Марғилон йўналишидаги темир йўл тармоғи айни пайтда электрлаштирилаётир.\nАмалга оширилган чора-тадбирлар натижасида 2017 йилда иқтисодий ўсиш суръати 5,5 фоизни ташкил этди, экспорт ҳажми қарийб 15 фоизга кўпайди. Ташқи савдо айланмасининг ижобий сальдоси 854 миллион долларга етди.\nМиллий валютанинг эркин конвертацияси йўлга қўйилди. Юридик ва жисмоний шахслар хорижий валютани тижорат банкларидан чекловсиз сотиб олиш ва эркин сотиш имконига эга бўлди.\n2017 йилда янги саноат корхоналарини қуриш, хизмат кўрсатиш объектларини ишга тушириш, кичик бизнес ва хусусий тадбиркорликни ривожлантириш ҳисобидан 336 мингдан зиёд янги иш ўринлари яратилди.\nШаҳар ва қишлоқларда жами 3,5 миллион квадрат метрдан зиёд намунавий уйлар ва кўп қаватли уй-жойлар барпо этилди. Бу 2007 йилга нисбатан 20 баробар, намунавий уй-жойлар қуриш дастури бошланган 2010 йилга нисбатан 3,5 баробар кўп уй-жой қурилганини кўрсатади.\n25 йил давомида биринчи марта аҳоли учун арзон, барча қулайликларга эга кўп қаватли уй-жойлар қурилиши бошланди. 2017 йилнинг ўзида 800 минг квадрат метрдан зиёд ана шундай уй-жойлар қурилди. Биргина Тошкент шаҳрининг ўзида ўтган йили 420 минг квадрат метр кўп қаватли уй-жой фонди фойдаланишга топширилди.\nМаънавий ҳаётимизда ҳам муҳим воқеалар содир бўлди. Президентимиз ташаббуси билан Ўзбекистондаги Ислом цивилизацияси маркази, Имом Бухорий ва Имом Термизий номларидаги халқаро илмий-тадқиқот марказлари, Ислом академияси каби илмий-маърифий муассасалар фаолияти йўлга қўйилди.\nХалқаро ҳамкорлик борасида ҳам мамлакатимиз тарихида улкан ўзгаришлар рўй берди. Бир йилнинг ўзида 21 та олий даражадаги ташриф амалга оширилди, 60 дан ортиқ давлат ва халқаро ташкилотлар раҳбарлари ва вакиллари билан учрашувлар ўтказилди. Натижада 400 дан ортиқ битим ва келишувларга эришилди, қарийб 60 миллиард АҚШ доллари ҳажмидаги савдо ва сармоявий шартномалар имзоланди.\n2018 йилга юртимизда Фаол тадбиркорлик, инновацион ғоялар ва технологияларни қўллаб-қувватлаш йили, деб ном берилди. Бу йил бизнес-фаолиятни инновацион, яъни замонавий ёндашувлар, илғор технология ва бошқарув усуллари асосида ташкил этишга алоҳида эътибор қаратилмоқда.\nБунда рақобатбардош маҳсулот ишлаб чиқаришга қодир, энг муҳими, янги иш ўринлари яратиб, нафақат ўзини ва оиласини боқадиган, балки бутун жамиятга наф келтирадиган ишбилармон инсонлар ҳар томонлама қўллаб-қувватланади.\nНаврўз мамлакатимизда яшаётган, миллати, тили, динидан қатъи назар, барча ватандошларимиз орзиқиб кутадиган умумхалқ байрамидир. Бугун мамлакатимизда 130 дан ортиқ миллат ва элат вакиллари аҳил ва иноқ яшамоқда. Улар умумий уйимиз – Ўзбекистонимиз равнақи йўлида барча соҳаларда фидокорона меҳнат қилмоқда. Давлатимиз раҳбари тантанага ташриф буюрган турли миллат ва элат вакиллари билан учрашиб, уларни байрам билан табриклади.\nЎзбекистон Республикаси Президенти Шавкат Мирзиёев Наврўзи олам – Шарқона янги йил билан бутун Ўзбекистон халқини самимий муборакбод этди.\nҚутлуғ кунда барчага сиҳат-саломатлик, бахт ва омад, оилаларга тинчлик-хотиржамлик, файзу барака тилади.\nМайдон узра янграётган дилбар куй-қўшиқлар мамлакатимизнинг олис-олис ҳудудларига таралиб, байрам шукуҳини юртимиз бўйлаб ёйди.\nШу куни Ўзбекистон Республикаси Президенти Шавкат Мирзиёев Самарқанд шаҳрида ўтказилган Наврўз шодиёналарида ҳам иштирок этди.\nДавлатимиз раҳбари дастлаб шаҳардаги марказий истироҳат боғида яқинда ўрнатилган Алишер Навоий ва Жомий ҳайкаллари пойига гул қўйди. Шу ерда самарқандлик ижодкорлар ҳамда Наврўз шодиёналарида иштирок этиш учун юртимизга келган тожикистонлик шоир ва ёзувчилар билан мулоқот чоғида ўзбек ва тожик адабиётининг бу икки буюк вакили хотирасига ўрнатилган ёдгорлик халқларимиз ўртасидаги азалий дўстлик, яқинликни янада мустаҳкамлашга хизмат қилишини таъкидлади.\nСамарқанд шаҳридаги Алишер Навоий номидаги марказий маданият ва истироҳат боғида ташкил этилган байрам тадбирларида вилоят жамоатчилиги, нуронийлар, ишлаб чиқариш фаоллари, ёшлар билан суҳбатлашиб, барчани байрам билан яна бир бор табриклади. Самимий суҳбат чоғида мамлакатимиздаги ислоҳотлар, одамлар ҳаётидаги ўзгаришлар ҳақида сўз борди.


Темир йўл соҳасида Ўзбекистон ва Қозоғистон ҳамкорлиги кенгаймоқда\n21 Июн 2019 1487\n“Ўзбекистон темир йўллари” акциядорлик жамиятида “Қазақстан темир жоли” миллий компанияси” акциядорлик жамияти бошқарув раиси Сауат Минбаев билан учрашув бўлиб ўтди. Унда икки томонлама ҳамкорликни янада ривожлантириш, юк ва йўловчи ташиш бўйича музокаралар олиб борилди, деб хабар бермоқда “Ўзбекистон темир йўллари” АЖ матбуот хизмати.\nБугунги кунда Ўзбекистон ва Қозоғистон нафақат ижтимоий-иқтисодий йўналишда, балки транспорт тизимини ривожлантириш борасида ҳам ишончли ва манфаатли алоқаларни йўлга қўйган. Айниқса, темир йўл тармоқларининг ўзаро хамжиҳатликда фаолият олиб бориши юқори натижаларни қўлга киритишда муҳим омил бўлиб хизмат қилмоқда. Маълукми, Ўзбекистондан жаҳон бозорига темир йўлларда етказиладиган юкларнинг катта қисми Қозоғистон ҳудуди орқали олиб ўтилади. Шуни инобатга олиб икки давлат темир йўл тизимида ҳаракат хавфсизликни таъминлаш, йўловчи ва юк ташишни кўпайтириш йўналишида доимо ҳамкорликда иш олиб боришмоқда.\nНавбатдаги учрашувда ҳам бу борада фикр алмашилди. Хусусан, икки давлат темир йўл тармоқлари ўртасида юк ва йўловчи ташиш ҳажмини ошириш, транзит юклари олиб ўтишда қўшимча имтиёзлар яратиш борасида сўз юритилди. Ўзаро суҳбат чоғида долзарб масалалар атрофлича таҳлил қилинди ва амалга оширилиши зарур бўлган муҳим вазифалар белгилаб олинди.\n7 Июн 2020 2371\n11 Июн 2020 2341\n8 Июн 2020 1500\n8 Июн 2020 1240\n14 Июн 2020 1116\n15 Июн 2020 1105\n18 Июн 2020 1013\n23 Июн 2020 970\n12 Июн 2020 882\n24 Июн 2020 755\n13 Июн 2020 735


Бегингизнинг буржи муҳаббатидан сўзлайди - Darakchi\nБегингизнинг буржи муҳаббатидан сўзлайди\nСУҒДИЁНА 12.02.2018, 11:45\nТурмуш ўртоғингизнинг феъл-атворини нафақат билишингиз, балки тушунишингиз ҳам керак. Шунда оилавий муносабатлар илиқ ва мустаҳкам бўлади.\nҲамал: эътиборни ёқтиради!\nОилавий ҳаётнинг илк йиллариданоқ бу бурж вакиллари ҳар бир масалага масъулият билан ёндашишади. Улар учун ҳал этилмайдиган муаммонинг ўзи йўқ. «Ҳамал» эркак ўз муҳаббатини ошкор қилавермайди. Аммо унга эътибор кўрсатишингиз муҳим.\nБегингиз саришталик тарафдори эканини биласиз. У уйга кириб келганида хонадонингиз чинни-чироқдек туриши лозим. Ширин таомдан ҳам афзали эса сизнинг ақлу заковатингиз. Суҳбатга очиқлик, меҳмондўстлик яна бир ютуғингиздир. Яна вақти-вақти билан орзу-умидларингизни айтиб, уни тўлқинлантириб туришингиз керак.\nСавр: тартиб қатъий!\nАгар сиз тежамкор, уддабурон, пазанда, ишончни суистеъмол қилмайдиган ва ҳар қандай вазиятда жуфтини тушуна оладиган аёл саналсангиз, демак, «Савр» жаноби олийлари орзусидаги инсон билан оила қурибди. Бироқ эрингиз шу бурж остида туғилган бўлса-ю, юқоридаги сифатлар сизда кўзга ташланмаса... уларни ўзлаштиришингиз шарт! Қолаверса, тартибсевар эрингизни тушунмасангиз бўлмайди. «Ўзлари ҳам фаришта эмаслар-ку» дейсизми? Албатта, у ҳам хатога йўл қўяди. Арзимасларига кўз юмиш, каттароқлари эса қайта такрорланишининг олдини олиш керак. Хавотирланманг, қувонарлиси, бу бурж вакиллари рафиқасига берган ваъдасининг устидан чиқадиганлардан.\nЖавзо: атрофингизда парвона бўлади, аммо...\nЭҳ, бу романтик «Жавзо»лар! Ширин сўзлари билан ҳушингизни олишади, мақтовларни аямай ёғдиришади, энг муҳими эса гина сақлашмайди. «Жанжалсиз уй йўқ» деганларидек, вақти-вақти билан бўлиб турадиган келишмовчиларни тез унутишади. Кўча-кўйда, дўстлар даврасида юриш уларга ёқади. Остона ҳатлаши билан тергов қилишларингиз уларни заррача ҳам чўчитмайди. Эътирозлар, айбловлар биланмас, босиқлик, бироз айёрлик билан унинг эътиборини оилага тортиш керак. Баҳслашиш, танқид қилиш, эркинлигини бўғиш ёрижонингизни сиздан узоқлаштиришини эсда тутинг. Дўстона муносабат қанотингиз бўлсин!\nСаратон: севги ва ишонч!\nАввало, гапни «Саратон»ларга қандай феълли аёллар ёқишидан бошласак. Улар кўнгил кишиси бўлганликлари учун ҳам нозик табиатли, ҳис-туйғуларга бой, оилавий қадриятларни ҳурмат қилувчи, бир гапдан қоладиган аёлниўзларига муносиб жуфт деб билишади. У эса... Уни борича қабул қилинг. Муҳаббатингизни ва унинг учун кўнгил эшикларингиз очиқлигини доим ҳис қилиб туриши керак. Энг қувонарлиси, оила даврасида бўлишни яхши кўради. Аммо оилавий муаммолардан бироз чўчийди. Уй бекаси сифатида қайнонангиздан андоза олинг. Севишингиз ва ишонингизни тез-тез айтиб туринг.\nАсад: ҳамиша ҳимоядасиз!\nБўйдоқлик даврида нақ ўзларини оқ отли шаҳзода санайдиган «Асад» ларда қарама-қарши жинс вакилларининг меҳрини қозонишда муҳим саналмиш хислатлар бор. Ўзларига бўлган ишонч, айниқса, эътиборга лойиқ. Оила қургач, қиролга айланишади. Доим ўз қўрғонларини ҳимоя қилишади. Ўзига оро берувчи, ички ишончи баланд, туйғулари ранг-баранг, доим миннатдорлик ҳисси билан яшовчи аёлни қадрлашади. Бу бурж вакиллари билан кечадиган оилавий ҳаётни бир томондан эртакка менгзаш мумкин. Ҳаммаси худди хаёлингиздагидек... Бироқ иккинчи томондан улар ўта қайсар ва уйда фақат ўзларининг гаплари гап бўлишини исташади. Лекин сизгинанинг ҳам ўз хоҳиш-истакларингиз бор. Нима ҳам қилардингиз, ўз истакларингизни уникига айлантирасиз-да, энди. Яъни «Мен шуни истайман» деб эмас, «Сиз мана шундай бўлишини истармидингиз?» деб бироз ҳийлакорлик билан сўз бошлайсиз.\nСунбула: рўзғорингиз бус-бутун!\nМазкур буржда таваллуд топган эркаклар жуда рўзғорбоп бўлишади. Музлаткич бузилдими — тузатишади, сув қувури тиқилиб қолдими — сантехник чақириш шартмас, ўзлари бор! Лекин сиздан ҳам масъулият, саришталик, чаққонлик ва ишонч талаб этилади. Гуллар, ажабтовур совғаларни кутиб кўпам хафа бўлманг. Ахир ишнинг кўзини биладиган одам билан турмуш қургансиз. Хуллас, биз уларни тошюрак дея олмаймиз. Ҳиссиётлар муҳим. Айниқса, сохталик ва бепарволикни зумда сезишади. Ижобий хислатларини мақтаб-мақтаб, бошқа ижобий жиҳатлар намоён бўлишига йўл очиш ўз қўлингизда.\nМезон: жентльменмисан жентльмен!\nЎта маданият билан муомала қилиши, кўзни қувнатадиган совғалар... хуллас, бундай инсонни севмай бўладими?! Фақат бу севгининг рашки ҳам ёмон-да! Негаки... у аёл зоти борки, барига чиройли муносабат қилиш керак, деб ўйлайди. Сиз учун эса бу хиёнат! Ҳай, ҳай, юракда шундай олов ёнганида шайтонга ҳай беринг. Ҳиссиётларни назорат қилинг. Ақл ва туйғуни тарозининг тенг палласида ушлаш даркор. Аслида, унга чимдимгина рашкингиз, ноз аралаш қизғонишларингиз ёқади. Бундан ортиғи – ортиқ! Хонадонингиз эса серҳашам кўринсин. Шунда доим ишдан уйга шошади.\nАқраб: муз ва олов\nТақдирингиз ўта совуққон ва бир вақтнинг ўзида жуда оташқалб инсон билан боғланган экан. Унинг феъл-атворини ўрганаман деб кўпам овора бўлманг. Шунчаки тинч ва осойишта муҳит яратиб берсангиз, ўзи ёниб, ўзи совиб олади. «Ақраб»жон билан муҳаббату бахт оғушида яшай десангиз, бироз ўйинқароқ, қувноқ, донишманд, сирли, вақти келганида эса кучли бўлишингиз лозим. Бир хилликдан зерикувчи жуфтингиз учун актрисага айлансангиз ютқазмайсиз. Энг муҳим шарт: туйғуларини ҳурмат қилинг! Кўнглини очмагани билан қалби нозик. Уйда эса у ўзининг хонлигини ҳис қилсин!\nҚавс: муҳаббат ҳар недан улуғ!\nОптимистик кайфияти, ҳар доим кулиб туриши ва ички энергияси билан аёллар эътиборини ўзига тортувчи бу бурж вакиллари билан оила қурган бўлсангиз, ҳавасдамиз! Майда-чуйдалар учун асабни бузмасликлари, ҳар нарсадан жанжал ясамасликлари таҳсинга лойиқ. Салбий жиҳатлари ҳам бор. Масалан, муаммо туғилса, қочишга жой излаб қолишади. Қатъиятли бўлишга сиз ўргатасиз-да, энди. Ўқитувчи кабимас. Севгингиз билан! Кўнглига йўл топсангиз, Алпомишга айланади! Улар маданий ҳордиқ тарафдори эканлигини ҳам инобатга олинг.\nЖадий: хомхаёлларга берилманг!\nДоимо ҳаётга реал кўз билан қаровчи «Жадий»лар тартибсевардир. Улар ақл билан иш кўришади. Алдаб-сулдаб ўзингизга оғдириб ололмайсиз. Бу бир томондан, омадингиз ҳам, бегона аёлларнинг қармоғига илинишмайди-да.\nЖуфтингиз учун эр-хотин муносабатлари эмас, иш, карьера, мавқе биринчи ўринда туради. Кўнгилни чўктирманг. Айни хислатларини бот-бот эътироф этиб, қалб қулфини очасиз. Ўзаро суҳбатларингиз ҳам аниқ ва қисқа кечади. Яъни гапни узоқдан бошлаб ўтирманг, бу унинг жиғига тегиши аниқ. Оилавий қадриятларни ҳурмат қилади. Турмуш тарзида бирданига катта ўзгаришлар ясашни истамайди. Шу туфайли оилавий ҳаётга кичик янгиликни ҳам етти ўлчаб, бир киритинг ва албатта, босқима-босқич. Сабр, ақл ва ҳар бир ҳаракатни ўрнида амалга ошириш билан оилавий бахтингизни таъминлайсиз.\nДалв: энг яхши дўст\nСўзлари, табассуми билан сеҳрлаб қўювчи «Далв»лар аввало, қизиқарли суҳбатдошдирлар. Улар билан рўзғор муаммоларини ҳам кулгуга олиб, енгиб кетаверасиз. Муҳаббатнинг асосида дўстлик ётиши керак деб санашади. Талабчанлиги ва ўз принципларига содиқлигини эътиборга олиб муомала қилсангиз, ади-бади айтишиб юрмайсиз. Ўтган кунларни, бўлиб ўтган дилхираликларни қайта-қайта эслатмасликни ҳам маслаҳат берамиз. Улар бугуни билан яшашади. Киришимли ва гапга тўн кийдирадиган, айниқса, чиройли аёлларни мақташга уста. Бегингизнинг бу хислатларини қусурга йўйманг. Аксинча, ҳамма мақтов, жамики ширин сўзлар сизга аталиши учун ҳаракат қилинг.\nҲут: қаҳрамон ошиқ!\n«Ҳут»ларнинг муҳаббати денгизга ўхшайди. Гоҳ сокинлик ҳукмрон, гоҳ тўлқинлар мавж уради. Улар севган аёллари учун осмондаги ойни олиб беришга ҳам тайёр. Ҳа, яхши кўриб қолдиларми — тамом, ҳамма қурбонликлару қаҳрамонликларга тайёрдирлар. Бу тоифа эркаклар учун ҳис-туйғулар бирламчи! Сиздан ҳам шу талаб этилади. Муҳими, кўнглига озор етказишдан сақланинг. Бозор-ўчар, тузатиш-таъмирлашга унчалар ҳушлари йўқ, аммо меҳр билан ёрдам сўрасангиз, ҳаммасини уддалайди. Гоҳ-гоҳида ёлғиз қолишни кўнгиллари тусайди. Улар шундай ҳордиқ оладилар, ахир.\nИнтернет материаллари асосида МУХЛИСА тайёрлади.


Канададаги йирик ёнғин сабабли уч киши ҳалок бўлди » Ўзбекистон янгиликлари – Zamin.uz\n07-08-2016 | 12:52\nZAMIN.UZ / Дунё / 07 Август 2016 года331\nКанаданинг Онтарио провинциясидаги Гамильтон шаҳрида рўй берган йирик ёнғин сабабли, уч киши ҳалок бўлди, деб “ТАСС” хабар беради. Шунингдек, яна етти киши тан жароҳати олган. Ёнғин шаҳар шимолидаги турар – жойлардан биридан чиққан. Тезлик билан эса улар қўшни уйлар ўтганлиги тахмин қилинмоқда. Биринчи уйдан 11 киши бўлган, улардан уч нафари ҳалок бўлган. Етти нафари шифохонага ётқизилган. Гамильтон Канаданинг энг йирик мегаполиси – Торонтодан 70 километр жануби-ғарбда жойлашган.\nЎқишни тавсия қиламиз Суданда тропик ёмғир сабабли 70 киши ҳалок бўлди\n11:50 / 07-08-2016\n16:25 / 01-05-2016


Atlás Home - шарқона анъаналар акс этган миллий дастурхон ва раннерлар\n16:12 / 16.02.2017\nБарчамиз учун энг қадрли маскан бу - хонадон. Албатта, бу масканни шинам ва кўркам бўлишини истаймиз.\nAtlás Home миллий услубда дастурхон ва раннерларни ишлаб чиқаришда биринчилардан ҳисобланади.\nМаҳсулотлар қуйидаги жиҳатлари билан ажралиб туради:\n* 100% Экологик тоза ва юқори сифатли матолар;\n* 100 % Қўл меҳнати;\n* 100% эксклюзив ва бетакрор дизайн.\nРаннерлардан иборат тўплам ва салфеткалар, дастурхонлар, декор вазифасини бажарувчи ёстиқлар, шунингдек, фото суратлар учун рамкалар оила аъзоларингизни ва яқинларингизни кайфиятини чоғ қилибгина қолмай, балки уй бекасининг дидига ҳам шубҳа қолдирмайди.\nРаннер-столнинг марказидан икки тарафлама ёзиб қўйиладиган ҳамда дастурхон вазифасини ўтовчи узун мато бўлагидир. Бу янги маҳсулотда миллий ва анъанавий услубнинг замонавий услуб билан ҳамоҳангликда яратилганини кўришингиз мумкин. Адрас матосидан яратилган тўпламларни ювиш борасида ҳам ҳеч қандай қийинчиликларга дуч келмайсиз.\nСизда Atlás Home'нинг креатив ечимга эга бўлган 3 хил кўринишдаги тўпламини танлаш имкони мавжуд.\n1. "Ҳар кунингиз сиз учун - байрам" - Кунда тутишга мўлжалланган, қўл ёрдамида ювиш мумкин бўлган тўплам.\n2. "Махсус маросимлар учун" - Ёрқин ранглар ва унутилмас лаҳзалар.\n3. "Экслюзив" - Қўл меҳнати ёрдамида ипакдан тўқилган тўплам. Унинг бетакрор жилоси сизнинг дид бўйича мақомингизни янада юксакларга кўтаради.\nДастурхон - бу минг йиллар давомида шаклланиб, бизгача етиб келган анъана бўлибгина қолмай, Шарқнинг бутун фалсафий олами ҳамдир. Меҳмондўстлик эса энг қадрли анъаналардан бири. Atlás Home - оилавий лойиҳа бўлиб, унинг негизида оила мустаҳкамлиги ва анъаналарни сақлаб қолиш ётади. Шунингдек, улар хайрия ташаббусини ҳам амалга оширишади: ҳар бир сотилган маҳсулотдан қолган маълум бир маблағ кам таъминланган оилаларга ёрдам сифатида хайрия қилинади.\nAtlás Home сизнинг дидингиз ва столнинг ҳажмига мос келувчи тўрламларни яратиб беради. Буюртмани телефон ёки Telegram орқали беришингиз мумкин: +99899 8405468.\n15:40 / 15.11.2017


Ўзбекистон элитаси сиёсий манёврлар майдонини йўқотиб қўймаслик учун республика иқтисодий қонунчилигининг такомиллаштирилишига қаршилик кўрсатади - Фарғона.Ру ахборот агентлиги\n03:18 msk, 14 Июль 2020\n05.02.2006 16:21 msk\n…«Машиналар даҳшатга солувчи кашфиёт қилмоқдалар: уларга Ер ядроси яқинига яширинган сўнгги одамлар шаҳри Зионнинг қаердалиги маълум бўлиб қолади. Одамларда минглаб душман машиналари матрицадан ташқари мажуд бўлган, асрлар давомида қаршилик таянчи бўлган шаҳарни тўла яксон қилиш мақсадида сайёранинг юрагига қараб шитоб билан ҳаракатлана бошлагунига қадар 72 соат вақт бор»…\nЙўқ, гап «Матрица» фильми ҳақида эмас. Ва ўша фантастик Зион шаҳрини жуда эслатувчи ўзбек шаҳри Андижон ҳақида ҳам эмас. Гап Россиянинг ташқи сиёсий прагматизми ва Ўзбекистоннинг ички ва ташқи сиёсатидаги барча янгиликларга қарамай, бу республикага оғир турмуш сиртмоғидан чиқишга йўл қўймайдиган ўзбек ҳукмрон «матрицаси» ҳақида бўлади. Республиканинг МДҲга ўхшаган яна битта, лекин унга қараганда кўпроқ бир марказга бўйсундирилган ҳамжамиятга қўшилишига қарамай, Ўзбекистоннинг ижтимоий-иқтисодий ҳаётида қандайдир олға силжишларни кутишнинг кераги йўқ.\n2006 йилнинг 25 январида Ўзбекистон раҳбариятининг ташқи сиёсий «янгиланишининг» янги босқичи ниҳоясига етди. Евроосиё Иқтисодий Ҳамкорлик ташкилоти Давлатлараро кенгашининг навбатдаги йиғилишида Ўзбекистонни 2000 йилнинг 10 октябридаги Евроосиё иқтисодий ҳамжамиятини тузиш ҳақидаги шартномага қўшиш ва бу шартномага тегишли ўзгартиш ва қўшимчалар киритиш ҳақидаги протокол имзоланди.\nРоссия эксперт ҳамжамияти бу ҳақда дарров қувончли баҳолар ва ёқимли келажак ҳақидаги сўзлар билан жар солди. Масалан, МДҲ давлатлари институтининг Ўрта Осиё ва Қозоғистон бўлими бошлиғи Андрей Грозиннинг «Евроосиё Иқтисодий Ҳамкорлик ташкилотига аъзо бўлиш Ўзбекистонда аниқ ижобий келажакни таъминлайди. Бу ташкилот доирасида Тошкент минтақадаги қўшнилари билан консенсусга келиб, уларнинг божхона, солиқ ва чегара масалаларида бир-бирини тушунишига ёрдам беришига» ишончи комил. Жавоб берингчи, ҳурматли жаноб Грозин: авваллари бу нарсани қилиш учун Ўзбекистонга нима ҳалақит бераётган эди? Агарда Марказий Осиё ҳамжамияти ташкилоти доирасида консенсусга келишнинг иложи топилмаган бўлса, нега энди бу нарсага Евроосиё Иқтисодий Ҳамкорлик ташкилоти доирасида эришиш мумкин?Ахир Марказий Осиё давлатларининг бири-бирига нисбатан сувдан биргаликда фойдаланишдаги ва сиёсат борасидаги эътирозлари ҳамда ҳудудий муаммолар, анклавлар муаммолари сақланиб қоляпти-ку. Ёки энди масалани ҳал қилишда «Мана, хўжайин (яъни, Россия) келади-да, ҳаммасини ўз ўрнига қўяди!» деган принципга амал қилинадими?\nМДҲ давлатлари институти директорининг ўринбосари Владимир Жарихин «Евроосиё Иқтисодий Ҳамкорлик ташкилоти давлатлари иқтисодиётига қўшилиш Ўзбекистон аҳолисининг аҳволини жуда қисқа ва яқин вақт орасида анча яхшилайди» деб ҳисоблайди. Жудаям кучли башорат. Лекин ўзбек иқтисодиётининг ўзи каби ривожланмаган қирғиз ва тожик иқтисодиётига расмий равишда қўшилиши билан Ўзбекистон аҳолисининг аҳволи қанақасига яхши бўлиб қолади? Негадир мен Евроосиё Иқтисодий Ҳамкорлик ташкилотига аъзо бўлган давлатларнинг бирданига Ўзбекистон аҳолисининг ижтимоий аҳволини яхшилашга киришиб кетишларига шубҳаланяпман. Россиянинг Евроосиё Иқтисодий Ҳамкорлик ташкилоти доирасида бошқа манфаатлари бор (бу ҳақда мен кейинроқ айтаман). Россия Ўзбекистоннинг ижтимоий муаммолари билан шуғулланмайди. Ўта яхши бўлмаган ижтимоий вазият ҳамда Россия Ҳукуматининг Россия Иссиқлик энергетика мажмуасига нисбатан кучайтирилган эътибори бунинг ёрқин далили бўла олади. Ижтимоий масалалар билан бегона амаки эмас, республика ҳукуматининг ўзи шуғулланиши керак. Бу муаммолар билан авваллари ҳам ўзини қийнамаган ҳукумат бундан кейин ҳам у билан шуғулланмайди.\nШу билан бирга Тожикистон билан Қирғизистоннинг Евроосиё Иқтисодий Ҳамкорлик ташкилотига аъзо бўлгани бу давлатларнинг ижтимоий ва иқтисодий муаммоларини ҳал қилгани йўқ. МДҲ статистика қўмитасининг маълумотларига қараганда, 2000 йилдан 2004 йилгача (Евроосиё Иқтисодий Ҳамкорлик ташкилоти тузилгандан буён) Қирғизистоннинг ялпи ички маҳсулоти (ЯИМ) ҳажми бор-йўғи 1,7 фоизга ўсган бўлса, саноат маҳсулотларини ишлаб чиқариш суръати, аксинча 2 фоизга пасайган. Ишсизлар сони фақат 2005 йилнинг 11 ойида 6700 кишига ўсган. Тожикистон бўйича кўрсаткичлар қуйидагича: ЯИМ ўсиши 2000-2004 йилларда – 2,3 фоиз, саноат маҳсулотининг ўсиши – 5 фоиз, ишсизлар сонининг ўсиши 2005 йилнинг 10 ойида 7200 киши.\nЕвроосиё Иқтисодий Ҳамкорлик ташкилотига аъзо бўлган давлатлар бир-бирлари билан квота, пошлина ва тарифлар ҳақида ўзаро келиша олмай турган бир пайтда Евроосиё ҳудудида яшаб турган одамларнинг ижтимоий-иқтисодий муаммолари ҳақида гапириш ўринли бўладими? Мисол учун, Россия Қозоғистон буғдойи учун импорт тарифини кўтариб қўйди, Қозоғистон нефтини узатиш учун квоталарни чеклаб қўйди. Сабаби, Қозоғистон Россияга собиқ Совет ҳудудида жиддий рақиб сифатида тобора кучайиб бормоқда.\nЭкспертлар ва сиёсатчилар Ўзбекистоннинг Евроосиё Иқтисодий Ҳамкорлик ташкилотига аъзо бўлиши муносабати билан бир неча давлатлараро лойиҳаларнинг бажарилиши ҳақида башорат қилмоқдалар: ягона божхона, транспорт ва энергетика системаси, интеграциялашган валюта бозори, тарифлар сиёсатининг ягоналашуви. Бироқ, «одамнинг оласи ичида бўлади». Шу ўринда, «Энди ушбу улкан режалар Ўзбекистоннинг унга нисбатан кўрсатилган умидларини оқлаш қобилиятига боғлиқ», деб ёзган «Время новостей» (26.01.2006) хулосаларига қўшилгим келади. Ўзбекистон раҳбарияти Евроосиё Иқтисодий Ҳамкорлик ташкилоти бош котиби Григорий Рапотага шу йилнинг охиригача республиканинг ҳамжамият доирасида қабул қилинган етмишдан ортиқ шартномаларга қўшилишини қонуний расмийлаштириб қўйишга ваъда берди. Бунинг учун ўзбек элитаси республика қонунчилиги ва мамлакатдаги ишбилармонлик иқлимини қисман ўзгартиришига тўғри келади (масалан, божхона статистикасининг ошкоралигини ошириш), яъни, ўзининг миллий иқтисодиётга нисбатан ягона монополия ҳуқуқларидан воз кечишига тўғри келадики, бу нарса унга ёқиб тушмаса керак.\nБироқ, оғир сиёсий вазиятга тушиб қолган Ўзбекистон раҳбарияти учун бошқа йўл йўқ ва у ўзининг кўп нарсасидан воз кечишига тўғри келади. Россия ҳам Ўзбекистондан кўп нарсани олишни истайди. Шу вақтнинг ўзида у ўз иттифоқчисининг манфаатлари ҳақида ўйлаб бош қотиришни истамайди. Россиянинг Евроосиё Иқтисодий Ҳамкорлик ташкилоти билан боғлиқ ҳолдаги ( Россия учун муҳимлигига кўра) асосий манфаатлари ҳақида қисқача айтиб ўтаман.\n1. Россиянинг биринчи ва асосий вазифаси – Марказий Осиё минтақасининг энергетика ресурслари устидан назорат ўрнатиш. Исбот керакми? Марҳамат.\n«Газпром»нинг газ соҳасида Ўзбекистон билан имзолаган икки шартномаси ҳамда Россия билан Қозоғистон ўртасидаги атом энергетикаси соҳасидаги ҳамкорлик тўғрисидаги баёнот, икки давлат ўртасида Каспийнинг шимолий қисмини тақсимлаш ҳақидаги 1998 йилнинг 6 июлидаги тузилган протоколга ўзгартишлар киритиш ҳақидаги битим имзоланиши айнан Евроосиё Иқтисодий Ҳамкорлик ташкилоти саммити доирасида қилингани рамзий маънога эга.\nҚозоғистон ўзининг иқтисодий сиёсатини диверсия қилар экан, Евроосиё Иқтисодий Ҳамкорлик ташкилоти билан Россияга ортиқча ишонмайди. Бунинг исботи сифатида Қозоғистон нефть қувурининг Атасу-Алашанькоу маршрути орқали Хитойга ўтказилишини айтиш мумкин. Аниқки, бу Евроосиё Иқтисодий Ҳамкорлик ташкилоти лойиҳаси эмас.\nЎзбекистон эса Россия «Газпром»ига ўзининг стратегик жиҳатдан муҳим бўлган углеводород хом ашёси конларини ўтказиб беришга мажбур бўлди.\n«Биз «Газпром» олдида еттита лойиҳани очяпмиз, - деб таъкидлаганди Ўзбекистон Президенти Ислом Каримов. – Бу катта келажакка эга бўлган 34 минг квадрат километрли ҳудуддан иборат».\nРоссия ўзбек газини арзимаган нархда сотиб олиш ҳуқуқини қўлга киритиб, Ўзбекистонни «ахмоқ қилди». «Ўзбекнефтегаз» корхонаси билан имзолаган шартномага кўра, ўзбек табиий газининг харид нархи 1 минг куб метрга 60 долларни ташкил қилади, ҳар минг куб. метр газни 100 километрга узатиш учун 1,1 доллар тўланади. 2006 йилда Россия 9 млрд куб. метр газ сотиб олишни режалаштирган. Оддийгина ҳисоб-китоб ҳам шуни кўрсатадики, ўзбек газини Европага 230 доллар нархда сотиб, Россия бир йилда 1,5 млрд доллардан ортиқ фойда олади. Бу эса Россия Федерацияси билан Ўзбекистон ўртасидаги товар айирбошлаш ҳажмига тенгдир.\nРоссия Президенти Владимир Путин, Россия газ монополиясининг бу шартномалари Евроосиё Иқтисодий Ҳамкорлик ташкилотига аъзо бўлган давлатлардаги энергетика вазиятигагина эмас, балки, бутун дунё энергетика вазиятига ҳам таъсир кўрсатади, деб бекорга айтгани йўқ. Ўзбек лойиҳалари ёрдамида «Газпром» Ўзбекистондан газ импорт қилиш ҳажмини 3 баробарга кўпайтиради.\nРоссия уран конларига кириб келишдан ҳам манфаатдор. Ҳозирдан Россиянинг уран минерал хомашё базасининг аҳволини мураккаб деб ҳисоблаш мумкин. Келажакда эса Россияда электростанциялар ва турли қуроллар учун уран хомашёси тақчиллиги пайдо бўлиши мумкин. Бу эса унинг миллий хавфсизлигига таҳдид солади. Бу нарса Россия давлат Думасининг энергетика, транспорт ва алоқа қўмитасининг маълумотлари билан ҳам тасдиқланади. Ҳозир Россияда текширилган уран заҳиралари таҳминан 600 минг тоннани ташкил қилади. Бироқ улар ичидан иқтисодий жиҳатдан фойдалиси бор-йўғи 28 фоиздан иборат. Уран заҳиралари Россиянинг жаҳондаги АЭСлар учун ёқилғи бозоридаги позицияларини мустаҳкамлаш учун ҳам муҳимдир.\nУран конлари бўйича тегишли музокараларни Россия Ўзбекистон ва Қозоғистон билан олиб бормоқда. Владимир Путин уранни бойитиш бўйича халқаро марказлар тузиш ғояси билан чиқди ва ана шундай марказларнинг бирини Россияда қуришни таклиф қилди. Россия атом энергиясига киришни бирдай таъминлашни таклиф қилаётган бўлса ҳам, бу сектор устидан назорат барибир унга тегишли бўлиб қолаверади.\nШундай қилиб, Россия ўзининг жаҳон энергетика бозоридаги экспансия қудратини кучайтиришга интилмоқда.\n2. Умумий божхона, валюта ва транспорт ҳудудини Россия «андоза»ларига мослаб тузиш. Евроосиё Иқтисодий Ҳамкорлик ташкилотида 40 фоизли овозга эга бўлган Россия бу масалаларни муҳокама қилиш пайтида ўз шартларини ҳамжамиятнинг бошқа аъзоларига ўтказиши мумкин ва ўз овозини бор-йўғи битта давлат билан бирлаштириб, умуман мутлоқ кўпчилик овозга эга бўлиши мумкин (бу ерда гап кўпроқ 15 фоиз овозга эга бўлган Беларусь ҳақида бориши мумкин).\nРоссия бу ерда ҳам ўзининг Евроосиё Иқтисодий Ҳамкорлик ташкилотидаги ҳамкасбларини ахмоқ қиляпти. Евроосиё Иқтисодий Ҳамкорлик ташкилоти саммити пайтида имзоланган 2000 йилнинг 10 октябридаги Евроосиё иқтисодий ҳамжамиятини таъсис этиш ҳақидаги шартномага ўзгартишлар киритиш ҳақидаги протоколга мувофиқ Россиянинг овози ҳамжамият қарорларини қабул қилишда аввалгидай 40 фоизлигича қолган ҳолда бошқа иштирокчиларнинг улушлари янги аъзо Ўзбекистон ҳисобига қисқаради. Қозоғистон, Белорусия ва Ўзбекистон 15 фоиздан, Қирғизистон ва Тожикистон эса 7,5 фоиздан овозга эга бўлишади. Шундай қилиб Ўзбекистоннинг ҳамжамиятга қўшилиши натижасида Россиянинг ҳамжамиятдаги роли ортади.\nБироқ қизиғи бу ҳам эмас. Шартномада иштирок этаётган ҳар бир томоннинг овозлари сони унинг ҳамжамият бюджетига қўшган улушига боғлиқ бўлади. Агарда улушлар бўйича шартнома иштирокчиларидан биронтаси Евроосиё Иқтисодий Ҳамкорлик ташкилоти бюджети олдидаги қарзи унинг бир йиллик улуши ҳажмидан кўпайиб кетса, унда давлатлараро кенгаш қарори билан бу давлат ҳамжамият органларида ўз қарзини тўла узгунига қадар овоз бериш ҳуқуқидан маҳрум қилиниши мумкин.\nРоссия амалдорларининг ўзлари бу протоколнинг Россия манфаатларига жавоб беришини тан олмоқдалар. Бундан ортиқча ахмоқликни ўйлаб топиш қийин: агарда Евроосиё Иқтисодий Ҳамкорлик ташкилоти аппаратидаги бюрократ амалдорларни ушлаб туриш учун пул тўлаб қўймасанг, вақтинчалик ҳамжамиятдан чиқиб кетасан, давлатга тегишли бўлган муҳим масалалар эса сенинг иштирокингсиз ҳал қилинади.\n3. Россия таъсирининг интеграцияланган зонасини тузиш. Ўзбекистоннинг Евроосиё Иқтисодий Ҳамкорлик ташкилотига кириши Россия назорат қилишга даъвогарлик қилаётган Евроосиё ҳудудининг чегараларини аниқлайди. Бу вазифа аввалги иккитасидан келиб чиқади.\nЎзбекистон Евроосиё Иқтисодий Ҳамкорлик ташкилотига кираётган вазият ана шундай. Ўзбекистон раҳбарияти Россиянинг қўлларида гаровда бўлса, бунинг учун ўзбек халқи жавоб беришига тўғри келади. Ўзбекистон халқи сепарат энергетика шартномаларини тузишдан эмас, кичик ва ўрта ишбилармонликни ривожлантириш, мулкка эгалик ҳуқуқи ва шахс ҳимоясини таъминлаш, ёппасига коррупцияни енгишдан манфаатдор.\nЎзбекистондаги иқтисодий иқлимни ўзгартирмай туриб, бу давлатнинг Евроосиё Иқтисодий Ҳамкорлик ташкилотига киришидан ҳеч қандай самара бўлмайди. Евроосиё Иқтисодий Ҳамкорлик ташкилотида иштирок этиш миллий қонунчиликка ўзгартиришлар киритишни тақозо қилади. Бироқ Ўзбекистоннинг ўзбек иқтисодиёти «пирогини» бўлишиб олган сиёсий элитаси республикадаги иқтисодий ўзгаришлардан манфаатдор эмас. Демак, улар Ўзбекистоннинг Евроосиё Иқтисодий Ҳамкорлик ташкилотига кириши билан боғлиқ бўлган янгиликларга қаршилик кўрсатадилар.\nЎзбекистон Евроосиё Иқтисодий Ҳамкорлик ташкилотига киришининг иқтисодий томондан мақсадга мувофиқлиги аллақачон тушунарли бўлган. Бироқ унинг Евроосиё Иқтисодий Ҳамкорлик ташкилотига мажбурий равишда (сиёсий сабабларга кўра) Россиянинг шартлари билан кириши бу ҳамкорликнинг келажагини анча шубҳа остига қўяди.\nРоссиялик экспертлар «Агар Ўзбекистон ўзининг миллий қонунчилигини ўзгартириб, уни Евроосиё Иқтисодий Ҳамкорлик ташкилоти доирасидаги ҳамкорлика мослаштира олса, унда Россия бу давлатни иқтисодий томондан жиддий равишда ўзига боғлайди» деб ҳисоблайдилар. Бундай ҳолатда Ўзбекистонда янги раҳбарнинг келиши билан боғлиқ ташқи сиёсий муаммолар ўта камайтирилади. Айнан мана шунинг учун Ўзбекистоннинг сиёсий элитаси сиёсий манёврлар ҳудудини йўқотиб қўймаслик учун республиканинг иқтисодий қонунчилигини такомиллаштиришга қаршилик кўрсатадилар. Бу нарса кўпроқ президентга эмас, маҳаллий элитага боғлиқ. Айнан мана шунинг учун Ўзбекистоннинг ташқи сиёсатида янги муаммолар пайдо бўлишини инкор қилиб бўлмайди.\nАгар ўз башоратларимда адашган бўлсам, жуда хурсанд бўлган бўлардим.\nБахтиёр Рашидов (Тошкент).


"Ўзбек гази нархининг ошишига Тожикистон билан рақобат сабаб" - таҳлилчи - BBC O'zbek\nImage caption Абдуғани Мамадазимовга кўра, Тожикистоннинг минтақадаги энергия сотувчиси сифатида мавқеи кучайиб бораётганидан Тошкент ҳавотирда\nТожикистон расмийларининг маълум қилишларича, Ўзбекистон йилнинг учинчи кварталдида Тожикистонга сотилувчи табиий газ нархини оширади.\nЭндиликда Тожикистон учун ҳар минг кубометр газ 35 долларга қимматроққа тушади. Тожикистон газ соҳасида деярли мутлақо ташқи импортга қарамдир.\n"Тожиктрансгаз" ширкатининг хабар агентликларига билдиришича, ўзбек гази нархи ошиши жаҳон бозоридаги нархларга боғлиқ содир бўлмоқда.\nБироқ, тожикистонлик сиёсий таҳлилчи Абдуғани Мамадазимов ўзгача фикрда.\nУнга кўра, ўзбек нархларининг ошиши Тожикистоннинг энергия сотувчи сифатидаги мавқеи кучаётгани, ҳамда тожик-ўзбек рақобати билан бевосита боғлиқ.\nМамадазимов: Ўзбекистон ва Тожикистон орасида узоқ вақтдан бери электроэнергияга боғлиқ бир яширин ёки эълон қилинмаган мунозаралар давом этмоқда. Бу мунозаралар газ, нефть ёки электр энергияси борасида ўтмоқда, ва икки томон ҳеч келишувга эриша олмаяптилар. Бир пойтахт бир ташаббус билан чиқса, иккинчиси унга қарши ташаббус билан чиқиб келади. Бу охирги беш йил давомида кузатилиб келаяпти.\nБи-би-си: Сиз Ўзбекистон ўзининг Тожикистонга сотадиган гази нархини ошираётганини Тожикистоннинг ўзини энергия сотувчиси сифатидаги мавқеини ривожлантираётгани билан боғлайсизми?\nМамадазимов: Ўзингиз тасаввур қилинг, шарқ бозорида кимдир ўзини муайян бир маҳсулот сотувчиси деб ҳисобласа ва бошқа ёш, шиддатли сотувчи чиқиб келса, тажрибали сотувчига бу ёқмайди. Тожикистон охирги икки йилни янги бозорларни қидириш билан ўтказди. Жанубий Осиё Тожикистон учун йирик ва истиқболли бозор ҳисобланади. Бунда биз учун яхши ва ёмон жиҳатлар бор: яхши жиҳати шуки бизда арзон электр энергияси мавжуд, ёмон жиҳати эса у мавсумий характерга эга. Кобул эса ҳам биз билан, ҳам Тошкент билан ҳамкорлик қилишга мажбур.\nБи-би-си: Сиз ўзбек гази нархининг ошишини тожик-ўзбек рақобати билан боғлаяпсиз. Лекин, бугун "Тожиктрансгаз" ширкатидан билдиришларича, ўзбек нархининг ошиши жаҳон бозоридаги нархлар ошишига бевосита боғлиқ. Яъни, бу ширкат айнан Тожикистонга ғараз билан ёндошилаётганини айтмади.\nМамадазимов: Дипломатик ва халқаро алоқаларда ҳамма нарсани очиқ гапириб бўлмайди. Бирон томон қадам қўйганида унинг остида ётган омилларга қараш керак. Менинг таҳлилимга биноан, Тожикистон Ўзбекистон ва Туркманистондан анча кечикиб ташқи бозорга чиқмоқда, лекин яхши мавқеи бор, яъни арзон маҳсулоти билан чиқаётир. Табиийки, бу Ўзбекистоннинг жиғига тегади ва у нархларини оширади. Мен биламан, жаҳон бозорида ҳам нархлар ошиши тенденцияси мавжуд, лекин бирданига 35 долларга оширилиши бу кескин қадам. Тошкент бу Лондон биржаси эмас нархларни белгилаб берадиган. Бу Тожикистоннинг ташаббусларига жавобан қилинаётган парда ортидаги қадам.\nБи-би-си: Ўзбек гази нархи ошишидан ким жабр чекади? Тожикистонда асосий истеъмолчилар саноат корхоналари экани айтилади, масалан "Тожикцемент" ва "ТАЛКО"...\nМамадазимов: Тожикистон борган сари турли қийинчиликларга чидамли бўлиб бормоқда, яъни иммунитет ишлаб чиқармоқда. Бу каби форс-мажор вазиятларга Тожикистон тайёр. Лекин, ҳар бир ёмон нарсанинг яхши тарафи ҳам бўлади. Ўзбек гази нархининг ошиши Тожикистонни ўз ҳудудида газни кенгроқ ва чуқурроқ қидиришига мажбур қилади. 2008 йил августида Россия Президенти Дмитрий Медведев ўзининг Душанбега давлат сафари чоғида Тожикистон икки-икки ярим йилдан кейин ўз газига эга бўлишини айтганди. Менимча, унинг келгуси сафари олдидан қандайдир газ скважинаси Тожикистонда очилади.


Сенат ялпи мажлисида Тошкент шаҳрида Янгиҳаёт тумани, Наманган вилоятида Давлатобод тумани ташкил этилиши тўғрисидаги қарор маъқулланди.\n«Мазкур туман Тошкент шаҳри бўйсунувидаги туманлар тоифасига киритилиб, туман ҳокимлиги ва давлат бошқаруви органларининг туман бўлимлари ташкил этилади. Бошқарув самарадорлиги яхшиланади. Тошкент вилояти ва Тошкент шаҳри чегаралари мувофиқлаштирилади. Туманда 1148 гектар қишлоқ хўжалиги ерлари мавжуд бўлиб, ўз навбатда ҳудудда қишлоқ хўжалиги маҳсулотлари етиштириш, иссиқхоналар ва музлаткичлар барпо этиш орқали туманнинг экспорт салоҳияти ҳам ошириб борилади. Ҳудудда урбанизация жараёнини жадаллаштириш, ижтимоий соҳа ва инфратузилма объектлари барпо этишга устувор вазифа сифатида қаралади», деди Тошкент шаҳри ҳокими.


Газета СБХ / 2014 год / № 7 / Солиқ солиш\nТашкилотимиз октябрь–ноябрда ҳар бир ходимга қишлоқ хўжалиги маҳсулотларини сотиб олишга ЭКИҲнинг 11 баравари миқдорида моддий ёрдам тўлайди. «СБХ»нинг 10.02.2011 йилдаги 6-сонида чоп этилган жадвалга кўра қишлоқ хўжалиги маҳсулотлари учун моддий ёрдамга даромад солиғи, ЯИТ ва ижтимоий бадаллар солинмайди. Ушбу қоида бугун ҳам амал қиляптими?\n– Ташкилот ходимларига моддий ёрдам тариқасида қишлоқ хўжалиги маҳсулотларини бериш ёки уларни сотиб олиш учун маблағлар бериш тарзидаги тўловлар бошқа даромадлар жумласига киради (Солиқ кодексининг (СК) 178-моддаси). Солиқ даври учун ЭКИҲнинг 12 бараваригача миқдорда тўланган суммага даромад солиғи (СКнинг 179-моддаси), ягона ижтимоий тўлов ва суғурта бадаллари солинмайди (СКнинг 307-моддаси).\n2012 йил охиригача солиқ солинмайдиган моддий ёрдам ҳисоб-китоби учун йил охирига белгиланган ЭКИҲдан фойдаланилган. Бироқ 2013 йил бошидан жорий йилнинг 1 январида амал қиладиган ЭКИҲ қўлланяпти (25.12.2012 йилдаги ЎРҚ-343-сон Қонун 4-моддасининг 5-банди билан киритилган ўзгартиришлар билан бирга СКнинг 186-моддаси). 2013 йилда моддий ёрдамнинг имтиёзли суммаси 955 080 сўмни (79 590 х 12) ташкил қилган, 2014 йилда 1 153 260 сўмга (96 105 х 12) тенг бўлади.\nҚишлоқ хўжалиги маҳсулотларини олишга тўланган суммалар йил мобайнида кўрсатилган моддий ёрдам миқдорига киришини ҳисобга олинг. Агар сиз ходимга «картошка учун» 11, ўғлининг тўйига 10 ЭКИҲ берган бўлсангиз, ЭКИҲнинг 9 баравари суммаси имтиёзли лимитдан ошади ва унга қонун ҳужжатлари билан белгиланган тартибда солиқ солинади.


НАТО Афғонистонда ëрдам кутмоқда\n20 октябр 2021, Тошкент вақти: 00:09\nНАТО Бош котиби Андерс Фог Расмуссен альянсга аъзо давлатларни Афғонистон хавфсизлик кучлари малакасини ошириш борасида қилаётган уринишларини тезлатишга чақирди.\nРасмуссен чақириғи Братиславада иш бошлаган НАТО Мудофаа вазирларининг йиғинида янгради.\n- Афғонистон хавфсизлик кучларига ҳозирдан сармоя киритишни бошласак, келажакда биз бу масалага камроқ вақт ва маблағ сарфлаймиз. Барчамиз Афғонистон кучларининг баққуват бўлишидан манфаатдормиз,деди НАТО Бош котиби.\nШунингдек, Расмуссен фикрича, Афғонистон миссияси НАТО олдида турган энг мураккаб вазифалардан биридир.\nҲозирда Афғонистонда НАТОнинг 68 мингга яқин ҳарбийси хизмат қилмоқда, улардан 32 минг нафари америкалик аскарлардир. Бундан ташқари АҚШ Афғонистонда ўзининг қўшимча 36 минг кишилик ҳарбий контигентига эга.\nАйни пайтда Оқ уй маъмурияти бу давлатдаги ҳарбийлар сонини янада ошириш масаласини муҳокама қилмоқда.


«Тимсоҳ Гена ва унинг дўстлари». Болалар ёзувчиси Эдуард Успенский вафот этди\n08:12 / 15.08.2018 4036\nРоссиялик ёзувчи Эдуард Успенский 80 ёшида вафот этди. Бу ҳақда РИА Новости бастакор Геннадий Гладковга асосан хабар берди.\nРEН ТВ телеканали маълумотига кўра, Успенский Москванинг Троицк маъмурий туманига кирувчи Пучково қишлоғидаги уйида вафот этган.\nСўнгги йилларда «Тимсоҳ Гена ва унинг дўстлари», «Простоквашинодаги таътиллар» ва бошқа машҳур асарларнинг муаллифи жиддий касалликдан азият чекиб келаётганди.\nЁзувчи 9 август куни ўзини ёмон ҳис қилган - у ҳушидан кетган, турмуш ўртоғи тез тиббий ёрдам чақирди.\nЭдуард Успенский 1937 йил 22 декабрда Егорьевскда туғилган. Шеърлар ва ҳикояларни мактаб йилларида ёза бошлаган. Шу билан бирга, машҳурликка биринчи марта ҳажвиячи сифатида эришган. 1966 йилда у, Аркадий Арканов, Григорий Горин ва Феликс Камов муаллифларга машҳурлик келтирган «Тўрттаси битта муқова остида» номли китобни нашрдан чиқаришди.\nБундан ташқари, Успенский Тимсоҳ Гена ва Чебурашка, Простоквашинодаги дўстлар саргузаштлари, «Бўғирсоқлар тергов олиб боради» цикли, «Пластилин қарға» ва бошқа кўплаб мультфильмларга сценарийлар ёзган.\nЭркин Аъзам Ўзбекистон халқ ёзувчиси бўлди\nМақсуд Қориевнинг 90 йиллик хотира юбилейи ўтказилди


Мажбурий тиббий суғурта: Халқаро тажрибада бу ўзини қанчалик оқлаган? — Фарғона шифокори\nОлий Мажлис ҳузуридаги Қонунчилик муаммолари ва парламент тадқиқотлари институти бўлим бошлиғи Ҳамдам Отажонов ушбу масала юзасидан ўз фикрини Kun.uz’га маълум қилди.\n«Мажбурий тиббий суғуртани жорий этиш бўйича 2019 йилги Давлат дастурининг 160-бандида аниқ вазифалар белгиланган. Унга кўра, Соғлиқни сақлаш вазирлигига 2019 йилнинг 1 июлида Қонунчилик палатасига қонун лойиҳасини тақдим этиши лозим. 2018 йил 7 декабридаги 5590-сонли Президент фармонида (http://www.lex.uz/docs/4096197) мажбурий тиббий суғуртани жорий қилиш бўйича махсус ишчи гуруҳ тузилиши топшириғи берилган. Вазирлик қошида ташкил этилган бўлимда мана 6 ойдан бери қонун лойиҳасини тайёрлаш бўйича ишлар олиб бориляпти. Унда 2021 йилдан бошлаб 2025 йилгача мажбурий тиббий суғуртани босқичма-босқич жорий қилиш кўзда тутилган. Суғурталаш 3 босқичда амалга оширилади:\nдавлат ташкилотлари ходимлари;\nхусусий корхоналар ходимлари;\nаҳолининг бошқа барча қатлами.\nаҳоли йиллик даромадининг маълум қисмидан олинадиган маблағ;\nалкоголь ва тамаки маҳсулотларидан олинадиган оширилган солиқ тушуми (масалан, аксиз солиғи ҳозир 12 фоиз бўлса, мажбурий тиббий суғурта жорий этилгандан кейин у 2 фоизга оширилиши мумкин ва шу сумма жамғарма ҳисобига ўтказилади);\nинсон соғлиғи ва атроф-муҳитга зарар келтирувчи завод-фабрикалардан олинадиган оширилган солиқ тушумлари (бунда ҳам худди шу тартиб амал қилади).\nМаълумки, сўнгги йилларда жаҳон тажрибасидан келиб чиқиб, Ўзбекистонда ҳам тиббиёт соҳасида давлат-хусусий шерикчилигини ривожлантириш, тиббиёт ташкилотларини аккредитациялаш тизимини жорий этиш масалалари катта эътибор қаратилмоқда. Натижада мамлакатимизда, хусусан, Фарғона вилоятида ҳам ...\nШифокорларнинг касбий фаолиятини эксперт комиссиялари текширади\nВазирлар Маҳкамасининг 2018 йил 18 июнь 456-сон қарори билан Тиббиёт ташкилотлари врачларининг касбий фаолиятини ўрганиш тартиби тўғрисида Низом тасдиқланди, деб хабар беради "Norma". Эксперимент тариқасида Фарғона вилоятида жорий йилнинг охиригача тиббиёт ...\n← Ўзбекистон бўйлаб «Семиз бола — соғлом болами?» акцияси тадбирлари уюштирилди\nШифокорларнинг рецепт ёзиш бўйича назоратини кучайтириш таклиф этилди →\n26.01.2019 fsh.uz 446\n04.07.2019 fsh.uz 521\n04.08.2019 fsh.uz 186


ЙИЛ САРҲИСОБИ ВА КЕЛГУСИ ВАЗИФАЛАР МУҲОКАМАСИ\nОҒУФУРУШЛАР ПАНЖАРА ОРТИГА РАВОНА БЎЛИШДИ\nҲаёт ўзи азалдан шундай: кимдир ғолиб, кимдир эса мағлуб. Инсон инсондан мағлубиятга учраши табиий бир ҳолдир, аммо нафси теграсида ожиз қолиши бориб турган тубанлик. Ўз навбатида, бу қуллик, манқуртликка маҳкум бўлмоқ, дегани ҳам. Савол туғилади: хўш, бу қандай қуллик, қандай манқуртлик?\n"Камикадзе" атамасини эшитгансиз. Иккинчи жаҳон уруши йилларида ўзини ҳарбий самолёти билан портлатиб, қурбон қилиши орқали Америка ҳарбийлари ва ҳарбий базаларига қирон келтирувчи япон зобитларини шундай деб аташган. Кейинчалик бу атама турли оқимлар таъсиридаги динни ниқоб қилиб олган жангари тўдалар, террорчилар ва мафия орасида амалда кенг қўлланилиб, дунё мамлакатлари тинчлигига раҳна сола бошлади. Бу борада пухта-пишиқ тузилган "сценарий" асосида иш кўрувчи валинеъматлар, дунёнинг тизгинини қўлларига олишга уринаётган катта куч — "қўғирчоқбоз" сиёсатдонлар ўз қабиҳ ниятларини амалга ошириш учун мақсадлари йўлида шундай одамларни тайёрлашадики, улар маълум бир миқдорда "наркотик" қабул қилишади-да, мияларига сингдирилган ақида таъсири остида ҳеч нимадан тап тортмайдилар, ҳатто ўзларини қурбон қилишдан ҳам. Баъзи мутаассиблар бу ҳолни "Худо йўлида шаҳид бўлиш"га йўйишади. Аслида эса бу мутлақо нотўғри тушунча. Негаки, Аллоҳ ўз жонига қасд қилгувчиларни хуш кўрмайди. Камикадзе, бир сўз билан айтганда, манқурт деганидир. Манқурт эса ўз-ўзини бошқара олмайдиган, ўз фикрига эга бўлмаган, кимнингдир буйруғи ва таъсири остида иш бажарувчи қул, зомби…\nНима, улар тасодифан шундай бўлиб қолган, деб ўйлайсизми? Йўқ! Кейин, бу сиз ўйлаганчалик машҳур ёзувчи Чингиз Айтматовнинг "Асрга татигулик кун" асаридаги манқурт — Найман онанинг ўғли Жўламон ҳам эмас. Биз айтмоқчи бўлган манқуртлар ундан ҳам баттар, маънавиятсиз, ўз келажагининг Азроили ва гўркови… Наркомания касалига мубтало бангилардир.\nГиёҳвандлик бу ҳақиқий манқуртлик! Бу шундай оғуки, унинг таъсирида инсон онги ва хулқида салбий ўзгаришлар содир бўлиб, ҳаёти дўзахга айланади. Киши бир бор гиёҳвандлик моддаларини истеъмол қилдими, тамом, ўз-ўзидан унга тобе бўлиб қолади. Бу эса, шак-шубҳасиз, дўзах сари йўл демак.\nҲаётда биринчи марта гиёҳванд модда қабул қилаётган одамлар ўзларини шундай оқлайдилар: "Мен шунчаки тотиб кўраман, холос…" Эҳтимол, чиндан ҳам бир маротаба "маза"сини кўриш билан кифояланар, лекин кўп ҳолларда бунинг акси бўлади: яна бир марта, яна бир марта, яна… яна…\nБу "тобе"лик эса, "қора бозор"дан "нон топиш" илинжидаги кимсалар учун айни муддао. Чунки уларнинг "мол"ига қанча харидор кўпайса, шунча яхши.\nҚобил Рўзиматов, Улуғбек Рустамов ва Дилмурод Олимов ҳам ана шу жирканч йўлни танлашди.\nАслида Қобил икки марта, Улуғбек эса бир марта жиноят содир этиб судланишган. Ақли расо киши бу вазиятда аллақачон тузалиш йўлига ўтиб, ҳаётига мазмун киритган бўларди. Бу икки кимса эса "қоронғида топишган кўрлар" мисол пана-панада кўришиб, наша савдосини авж олдириб юборишди.\n— Дилмурод, анавиндан борми? — сўради кунларнинг бирида Улуғбек шеригига қўнғироқ қилиб.\n— Бўлмаса-чи! — эрталабдан савдоси юришаётганидан дарак берган бу қўнғироқдан Дилмуроднинг кайфияти кўтарилиб кетди. — Кеча Қобил билан кўришгандим, уйида бор экан…\n— Бир танишим сўраётганди… Иккаламизга ҳам улуш қолади, дейман-да… Ҳозир у билан бирга уйингга ўтамиз…\n— Уйга эмас, Толмозор кўчасига бораверинглар. Ўша ерда кўришамиз.\nДилмурод айтилган манзилга етиб борганида, Улуғбек нотаниш йигит билан уни кутиб турарди. Салом-аликдан сўнг Улуғбек танишидан 150 минг сўм пул олиб, унга узатди. Дилмурод эса пулларни киссасига жойларкан, "ҳозир чиқаман", деганча рўпарадаги кўча ичига — Қобилнинг уйига кириб кетди. Дам ўтмай иккита целлофанда нимадир кўтариб чиқди.\n— Мана, ака, айтганингиздек, "тозаси"!\nБу Дилмурод учун ҳам, унинг жиноий шериклари учун ҳам тузоқ эди. Улар буни рўпарасида пайдо бўлган ҳуқуқни муҳофаза қилувчи орган ходимлари пайдо бўлганидагина англашди. Холислар иштирокида иккита целлофан очиб кўрилганда, унда 10 бўлакка бўлиб, сотишга тайёрлаб қўйилган 1,07 грамм "гашиш" борлиги маълум бўлди.\nСуд бўлди. Учала ҳамтовоқ ҳам суд ҳукми билан турли муддатларга озодликдан маҳрум этилди. Шунингдек, уларнинг ўзи ҳам гиёҳвандлик дардига мубтало эканлиги инобатга олиниб, мажбурий тартибда даволаш чоралари кўриладиган бўлди.\nМинг афсуски, бундай мисолларни яна келтириш мумкин. Бироқ гап келтирилган мисоллар-у рақамларда эмас, балки бунинг натижасида юзага келадиган фожиавий оқибатларда. Ажабланарлиси шундаки, бу оғуни сотаётганлар бир томондан, кимнингдир умрини хазон қилаётган бўлса, иккинчи томондан, ўз оиласи тирикчилигини ана шу жирканч "бизнес"и туфайли юритяпти. Наҳотки, у фарзандларига ҳаром луқмани раво кўрса? Бу "ажал уруғи"ни харид қилаётган мижознинг болалари-чи? Уларнинг тақдири нима бўлади?\nМана шу саволлар теграмизда тинмай чарх ураркан, қалбларда гиёҳванд ва гиёҳвандликка нисбатан нафрат ҳисси жўш уради. Зеро, бугунги кунда юртимизда, айниқса, ёшлар орасида кенг миқёсда олиб борилаётган гиёҳвандликка қарши кураш ҳаракати замирида ҳам бу иллатни таг-томири билан йўқотишдек эзгу мақсад ётибди.\nШундай экан, бу курашдан ҳеч бир инсон четда турмаслиги, ҳеч бўлмаса, ўзи яшаётган маҳалла, қишлоқ, шаҳар ёшларини иллат домига тушиб қолишидан асраган ҳолда, уларни нурли манзилларни кўзлаб одимлашга ундаши билан ҳисса қўшиши керак.\nСардорбек РЕЖАББОЕВ, Андижон вилоят прокуратураси бўлим прокурори\nЗУЛМАТ КЎЧАЛАРГА БОШЛАГАН ОҒУ\nГиёҳвандликни касб қилган Санжар Саматов (исм-фамилиялар ўзгартирилган) қирқ ёшда. Тоғни урса талқон қилгудек кучи бор. Бир неча йиллардан буён гиёҳванд моддаларни истеъмол қилади. Уни жилла қурса, тўрт нафар норасидасининг тақдири ҳам, келажаги ҳам ташвишга солмайди. Тўғри йўлга қайтиш унинг учун ўлимдан ҳам оғирроқ. Нафсининг ором топиши учун, ўша "зорманда"ни топиш учун ҳеч нимадан қайтмайди. Болаларининг ризқини қийишдан ҳам.\nҲа, Санжарнинг гиёҳванд моддаларга ружу қўйиши, ундан халос бўлишни истамаслигининг ўзи жиноят. Бу уни қонунбузарликнинг минг бир кўчаларига бош суқишга мажбур этаверади.\nУ ўзига Қирғизистон Республикасидан яхшигина "ҳамкор" топиб олди. Гиёҳванд моддани ундан улгуржи олади-да, ўзидан "ортгани"ни сотади.\nЎша куни ҳам айни ёзнинг жазирамасида иссиқдан лоҳас бўлаётган Санжарни хумор ҳам безовта қила бошлади. Телефонига тез-тез қараб қўяр, қирғизистонлик ҳамтовоғидан хабар кутарди. Ниҳоят, ундан қўнғироқ бўлди.\n— "Мол"ни олиб ўтдим, ўтган сафарги жойда... Нархи келишганимиздек...\nСанжарнинг кўнгли ёришди. Кўз олдига Янгиқўрғон туманининг Исковот қишлоғидаги маккапоя келди. Демак, бу гал ҳам "қассоб" гиёҳванд моддани ўша ерга яширган. У чўнтагига 300 АҚШ долларини солди. Чунки нарх шундай белгиланган. Сўнг таниши Эркинга қўнғироқ қилди. Унинг "Жигули"си бор. Унга гапнинг очиғини айтиб қўя қолди:\n— Бу сафар салмоғи кўпроқ, сенга ўттизини бераман, — деди.\nЭркин бироздан сўнг учрашишлари мумкинлигини айтди. Орадан кўп ўтмай улар манзил томон йўл олишди. Санжар айтилган жойни осонгина топди. Гугурт қутиларига жойланиб, қадоқланган 1752,62 грамм "гашиш" гиёҳвандлик моддасини машинанинг орқа ўриндиғига жойлади. Улар ортга — Наманган шаҳрига қайтишди. Бироқ йўлда машинани ҳуқуқ-тартибот органлари ходимлари тўхтатишди...\nСуд Санжар Саматовни 14 йил муддатга озодликдан маҳрум этиш тўғрисида ҳукм ўқиди. Жазони ўташ даврида унинг гиёҳвандлик ва алкоголизмга қарши даволаниши таъминланади.\nУчқун ИНОЯТОВ, Наманган вилоят прокурорининг катта ёрдамчиси\nЖорий йилнинг 11 январь куни Ўзбекистон Республикаси Ҳарбий прокуратураси ҳайъатининг кенгайтирилган йиғилиши бўлиб ўтди.\nУнда ҳарбий прокуратура органларининг Қуролли Кучларда қонун устуворлигини таъминлаш, қонунийликни мустаҳкамлаш, фуқароларнинг, жумладан, ҳарбий хизматчилар ҳамда уларнинг оила аъзолари ҳуқуқ ва эркинликларини муҳофаза қилиш, жиноятчилик ва ҳуқуқбузарликларнинг олдини олиш борасида ўтган йил давомидаги фаолияти якунлари ҳамда келгусида амалга оширилиши лозим бўлган вазифалар муҳокама этилди.\nЎзбекистон Республикаси Бош прокурорининг ўринбосари — Ўзбекистон Республикаси Ҳарбий прокурори Ш.Узаков раислигида ўтган йиғилишда Ўзбекистон Республикаси Ҳарбий прокурорининг биринчи ўринбосари А.Хусановнинг ахбороти тингланди.\nҲисобот даврида ҳарбий прокуратура органлари томонидан амалга оширилган кенг кўламли ишлар ва қонунчилик тарғиботи тадбирлари натижасида Қуролли Кучларда ҳарбий интизомнинг янада мустаҳкамланишига эришилди. Ҳарбий хизматчилар ва уларнинг оила аъзолари ҳуқуқий маданиятини янада юксалтириш, ҳуқуқий тарбия ишларини такомиллаштириш, шунингдек янги қабул қилинган қонунлар, қонунчиликка киритилган ўзгартиш ва қўшимчалар мазмун-моҳиятини ижрочиларга, ҳарбий хизматчилар ва уларнинг оила аъзолари ҳамда кенг жамоатчилик эътиборига тезкорлик билан етказиб бориш ишлари самарали йўлга қўйилди. Қўшинларда қонун устуворлиги, ҳуқуқ-тартибот ва ҳарбий интизомнинг барқарорлиги таъминланмоқда.\nҚонунчилик ижроси устидан назорат йўналишида ҳарбий хизматчилар ва уларнинг оила аъзолари ҳаёти ва соғлиғини сақлаш, уларни ижтимоий ҳимоя қилиш, хизмат ва яшаш жойларида қулай шарт-шароитлар яратилиши, шу билан бирга, "Кексаларни эъзозлаш йили" Давлат дастури ижроси доирасида Қуролли Кучларимиз фахрийларининг, ҳарбий хизматдан захирага бўшатилган пенсионерлар ва уларнинг оила аъзолари ижтимоий муҳофазасини амалда таъминлаш ҳамда бошқа долзарб масалалар юзасидан назорат остидаги ҳарбий қисм ва муассасаларда режа асосида ҳамда қонунда белгиланган тартибда текширишлар ўтказилиб, натижасига кўра прокурор назорати ҳужжатлари қўлланилганлиги қайд этилди.\nҲарбий прокуратура органларида жисмоний ва юридик шахсларнинг мурожаатлари билан ишлаш, уларни белгиланган тартибда ва муддатларда кўриб чиқиб, қонуний асосларда ҳал қилиш, шунингдек фуқароларнинг, шу жумладан, ҳарбий хизматчилар ва уларнинг оила аъзоларининг ҳамда юридик шахслар вакилларининг қабулини ташкил этиш таъминланганлиги ҳамда мурожаатларни электрон шаклда қабул қилиш амалиёти жорий қилинганлиги таъкидлаб ўтилди.\nШунингдек, йиғилишда кадрларни танлаш, тарбиялаш ва жой-жойига қўйиш, уларнинг захирасини шакллантириб бориш ишлари изчиллик билан олиб борилгани, янги қабул қилинган қонунлар, қонунчиликка киритилган ўзгартиш ва қўшимчаларнинг мазмун-моҳиятини мукаммал ўзлаштириб бориш юзасидан тест ва оғзаки шаклдаги синовлар самарали йўлга қўйилгани, ходимлар билан мунтазам равишда ўқув семинар машғулотлари ташкил этиб келингани эътироф этилди.\nҲайъат мажлисида ҳарбий прокуратура органлари фаолиятининг асосий йўналишлари бўйича амалга оширилган ишлар сарҳисоб қилинди, соҳаларда йўл қўйилган камчиликларга танқидий жиҳатдан ёндашилиб, "Соғлом она ва бола йили"да амалга оширилиши лозим бўлган чора-тадбирлар кўриб чиқилди.\nҲайъат аъзоларининг тўлиқ таркибида ҳамда Республика Ҳарбий прокуратураси маҳкамаси, Тошкент ҳарбий округ ва Чирчиқ ҳарбий прокуратуралари офицерлари, ҳарбий округ ва ҳудудий ҳарбий прокурорлар иштирокида ўтган йиғилишда Бош прокуратура бошқарма бошлиғи И.Ачилов иштирок этди.\nҲайъат мажлиси якуни бўйича қарор қабул қилинди ва келгусидаги аниқ вазифалар белгилаб олинди.\nБотир Собиров, Ўзбекистон Республикаси Ҳарбий прокурорининг матбуот хизмати бўйича ёрдамчиси